Adunan Keprihatinan dan Pengalaman dalam Cerita Sarah Leong

Osman Ayob menulis tentang kumpulan cerpen perseorangan terakhir Allahyarham Malim Ghozali PK, yang amat terkenal sebagai seorang pengembara benua dan manusia.

Gabungan pengalaman lampau yang terhasil daripada pengembaraan pengarang ke beberapa buah negara dan pada masa yang sama terbabit pula dalam hubungan sesama manusia daripada pelbagai bidang kehidupan merupakan suatu kelebihan bagi Malim Ghozali PK. Kumpulan cerpen terakhirnya, Cerita Sarah Leong yang memuatkan 20 buah cerpen garapan pengalaman dan kembara pelbagai rangkaian pertemuan dan kisah peribadi yang dihasilkan pada tahun 2014–2019 menyerlahkan bakat dan kekuatan beliau sebagai cerpenis yang cukup prihatin dengan persekitaran yang dialaminya. Setiap ceritanya penuh dengan aksi dan perilaku manusia dalam usaha mengejar cita-cita.

Malim Ghozali gemar menggunakan watak “aku” dalam cerpennya. Dalam kumpulan ini, 13 buah cerpen beliau menampilkan nama “aku” sebagai peneraju cerita. Dari satu aspek, penggunaan watak “aku” memudahkan pengarang mempersembahkan cerita, kerana “aku” secara langsung berfikir, bermonolog dan berdialog dengan watak lain yang secara tuntas mencungkil segala pengalaman dan idea, lalu sebatilah perkongsian komunikasi antara satu sama lain yang sentiasa mengejar cita-cita dan identiti diri.

Melalui cerpen “Pesanku Pada Hujan”, ditonjolkan gandingan “aku” (seorang penulis dan nasionalis) dengan Kiai Mutalib ditahan kerana mengajar tanpa tauliah, dan Datuk S seorang YB yang tiada pendirian. Hal ini dilukiskan dengan aksinya yang gemar memakai songkok, ketayap, tarbus dan topi koboi, ditangkap kerana berkhalwat dengan janda beranak dua, kemudian dituduh di bawah ISA. Dalam situasi ini, mereka bertelagah dan mengeluarkan pendapat bagi menegakkan pendirian masing-masing. Akhirnya, ketiga-tiganya dibebaskan tanpa syarat.

Malim Ghozali juga tidak lepas daripada merakamkan persekitaran keluarga dan kampung halamannya. Dalam cerpen “Api dan Angin”, “aku” jatuh cinta pada Ika tetapi dibantah oleh Emak dan Opah. Emak dan Opah mencadangkan beberapa calon lain, tetapi tidak dapat diterima oleh “aku”. Atas desakan “aku”, Zika akhirnya dapat bersemuka dengan Emak dan Opah dengan membawa Batik Pekalongan sebagai buah tangan. Walau bagaimanapun, Zika menyedari bahawa hadiah diterima dengan “pesam-pesam kuku”, menandakan dia tidak dapat memikat hati Emak dan Opah.

Hal ini berbeza dengan cerpen “Saat Tren Berangkat”. “Aku” pulang ke kampung dan hanyut dalam kenangan silam. “Aku” teringat kisah pertemuan dengan Tijah di stesen kereta api yang telah berubah wajah setelah perkhidmatan ETS dimulakan. Di stesen itu dulu, “aku” terserempak dengan Tijah yang mahu ke Ipoh untuk memulakan kerjaya sebagai seorang guru, manakala “aku” ke selatan untuk bekerja di Kuala Lumpur. Pertemuan itu merupakan pertemuan terakhir kerana cinta yang tidak kesampaian. Bagaimanapun, “aku” yang belum berkahwin dan membawa diri hingga ke London memutuskan untuk pulang ke kampung setelah bersara. Rakan-rakannya, Basya, Mahmud Lonjong, Cikgu Bodin memutuskan untuk bertemu di gerai Tijah di simpang jalan. Tijah seorang janda (suaminya meninggal kerana serangan jantung) membina warung sebaik bersara dan kini dibantu oleh anak-anaknya. “Aku” mengajak Tijah ke stesen kereta api yang telah berubah wajah. Di situ, mereka terkenang kisah silam. Kali ini “aku” tidak lagi gentar menentang “sepasang sinar mata Tijah yang jernih”.

Seperti cerpen-cerpen lain, Malim Ghozali menamatkan cerpennya secara tergantung. Dia semacam meninggalkan satu lompang untuk ditafsirkan kesudahannya oleh pembaca. Trend ini sama dengan cerpen-cerpen berwatak “aku” yang lain. Di samping itu, sebagai penulis pengembara, beliau banyak menggunakan pengalamannya mengutip dan mengaitkan kisah pengembaraannya dalam cerpen-cerpennya. Melalui cerpen “Kubra Oh Kubra” misalnya, Malim mengisahkan “aku” ketika bersiar-siar di London, bertemu dengan Kibra, seorang bekas pekerja restoran mamak di Perak. “Aku” juga bertemu dengan Yin, peraih durian, kini menjadi tukang sulap. Arbaayah yang dulunya free hair kini bertudung. Demikian perubahan seseorang diubah mengikut peredaran masa dan persekitaran. “Aku” seorang penyair, juga belum berkahwin biarpun setelah bersara. Kota London yang kosmopolitan itu membawa “aku” ke Taristok untuk makan di Perak Recipe. “Aku” tersua dengan Kibra tetapi tidak sempat ke rumahnya kerana mengejar waktu penerbangan pulang ke Malaysia.

Perubahan sikap juga terungkap dalam cerpen “Teman Penyair dari Batam”. Setelah empat dekad berlalu, “aku” bertemu kembali dengan Mizi di Batam. Daripada berambut gondrong dan tidak keruan, Mizi sudah menjadi pendakwah, mengajar qasidah dan berzanji. Kerana fanatiknya, Mizi hampir bergaduh dengan pekerja warung kopi kerana memakai topi Santa Claus. Sama halnya dengan cerpen “Suatu Malam di Sri Ratu Safiatudin”. “Aku” seorang pensyarah menemui Mawardi seorang wira Gerakan Aceh Merdeka yang pernah beberapa kali mengunjungi Malaysia. Mawardi yang rapat dengan Adha mendorong “aku” untuk menemui pelajar pintar tetapi kejutan berlaku apabila aku mendapat tahu Adha sudah menghilangkan diri sebaik tsunami melanda dan menyebabkan seluruh keluarganya lenyap.

Kembara “aku” ke Lombok dan pertemuan dengan Kang Usin membawa satu falsafah tentang hubungan kekeluargaan. Melalui cerpen “Kang Usin Tukang Rojak” memaparkan bagaimana penjual rojak itu kesepian kerana dua orang anaknya, seorang di Eropah dan seorang lagi di Amerika, tidak pernah menjenguknya lagi. Kang yang menghadapi tekanan, mati dalam kemalangan dan hal ini amat menyentuh hati “aku”. Perihal orang tua diusik oleh masa lampau turut terungkap dalam cerpen “Perahu Tua Teras Bitanggor”. “Aku” pulang ke kampung setelah syarikat tempat “aku” bekerja bankrap. Di kampung, “aku” ingin merealisasikan wasiat orang tua yang menghendaki “aku” menggunakan semula perahu tebuk teras bitanggor untuk menangkap ikan. Kemahuan ini dibantah oleh sang isteri yang mahu “aku” menggunakan bot moden GRP dan enjin sangkut. “Aku” bertegas, selain mengekalkan nilai sentimental, “aku” bagaikan diusik oleh burung-burung ganjil yang melintas tasik dari benua jauh. Walaupun tidak mempunyai zuriat, “aku” teringat pesan ayah supaya anak cucu cicitnya mewarisi pembuatan perahu tebuk agar tidak pupus dimakan masa.

Kisah perjuangan terhadap tanah air dicetuskan melalui cerpen “Akhirnya Kutemui Haadyai ll”. Sebagai seorang warga emas, “aku” menaiki ETS dari Kuala Lumpur ke Padang Besar. Dari situ, “aku” mahu menyambung perjalanan ke Haadyai untuk satu kegiatan baca puisi di Prince of Songkhla University. “Aku” berasa beruntung lantaran rakan penumpang di sebelah merupakan seorang pemuda bernama Seni Madman dari Narathiwat. Dengan menggunakan nama samaran, Abu Daud merupakan seorang pejuang PULO yang cukup terkesan dengan tragedi Takbai yang menyebabkan beberapa orang dalam keluarganya terbunuh. Abu Daud meninggalkan kariernya sebagai pensyarah di Thaksin University dan terbabit dalam perniagaan yang membawanya berulang-alik ke Malaysia. Bagaimanapun, kepulangan Abu Daud ke Thailand dapat dihidu oleh tentera Thailand. Dalam satu pertempuran di Stesen Kereta Api Haadyai, Abu Daud terbunuh. Walaupun acara baca puisi dibatalkan, “aku” berharap dapat menemui Dr. Qasidah bagi menyerahkan surat Abu Daud kepada ibunya.

Kisah yang dipaparkan dalam cerpen “Menanti Matahari Terbenam di KP” menyentuh tentang seorang tua yang kaya dengan pengalaman tetapi teruja dengan persekitaran yang dimamah pembangunan. Kawasan kediamannya yang dulu malap, kini menjadi kawasan elit yang menjadi rebutan ramai dan bernilai tinggi. Anak perempuan Dia dari Dubai begitu cerewet dalam pembelian hartanah. Dia mahu pindah sahaja, tetapi dua orang anaknya membantah. Mereka lebih suka tinggal di apartmen yang mempunyai kawalan keselamatan dan kemudahan sukan selaras dengan keperluan hidup moden mereka.

Selebihnya, cerpen-cerpen yang termuat dalam kumpulan ini menyentuh tentang mahalnya nilai pembangunan dan kemodenan yang menenggelamkan nilai tradisional, lalu hanya akan terselit dalam lipatan kenangan. Hal ini dapat diikuti dalam cerpen “Tanah”, “Guru”, “Air” dan “Cikgu Puisi”, manakala persoalan tentang baik hati orang-orang Melayu terhadap golongan imigran terungkap dalam cerpen “Cerita Sarah Leong”. Malim Ghozali menyemarakkan persoalan muhibah dan cinta rentas budaya yang berakhir dengan pembentukan generasi baharu yang berfikiran sekular dan lebih terbuka demi kebaikan bersama.

Dalam kumpulan cerpen ini, Malim Ghozali PK berjaya menyeimbangkan rentak persembahan cerpennya dengan dialog yang bernas, tersirat dengan makna yang mengungguli falsafah yang padat dengan pengajaran. Di samping itu, cerpen-cerpennya kali ini mempunyai gaya bahasa yang mantap. Cerpen-cerpen Malim seperti biasa, dibantu oleh landskap yang padat dan teliti dan hal ini banyak membantu untuk membina kekuatan naratif cerpennya, sesuatu yang perlu ada dalam sesebuah karya sastera yang bermutu.

Beli kumpulan cerpen Cerita Sarah Leong di sini.

Osman Ayob sudah menghasilkan lebih daripada 166 cerpen yang tersiar dalam pelbagai akhbar dan majalah. Beliau juga telah memenangi pelbagai hadiah peringkat negeri dan kebangsaan, termasuk kumpulan cerpen Bayangan Silam yang memenangi Hadiah Sastera Perdana Malaysia 2008/2009. Novel remaja Osman, Meniti Impian pernah menjadi teks KOMSAS tingkatan dua di Wilayah Persekutuan Kuala Lumpur, Wilayah Persekutuan Putrajaya, Selangor dan Negeri Sembilan bagi tahun 2016–2020. Kumpulan cerpen beliau yang telah diterbitkan ialah Bayangan Rindu (1981), Musim itu Telah Berlalu (1984), Detik yang Tergugat (1988), Di Pinggir Kesedaran (1993), Melamar Rindu (2001), Bayang Silam (2009), Perginya Seorang Srikandi (2011), Tembok Masih Tinggi (2014), dan Gila Tak Gila (2017). Novel dewasa beliau ialah Warna Sebuah Lembah (1990), Embun di Hujung Daun (1999), Ombak Bukan Penghalang (2007), Empangan Tugal (2010), Lembah Kencana (2012), Anak Primadona (2012), CEO Baru (2013), Dukhan: Langit Akhir Zaman (2013), dan Kugenggam Tanganmu (2018).


Prosa Beradaptasi Mengikut Zamannya

Untuk mendapatkan maklumat terkini, ikuti kami melalui Telegram

Perbincangan sesi Mengopi Puisi (Episod 3) berlangsung dengan tajuk “Asyik Puisi, Prosa Macam Mana?” secara maya di media sosial Twitter @katapilarbooks pada 9 Julai (Jumaat) jam 9.15 malam. Acara perbincangan terbuka ini dikendalikan oleh Za’im Yusoff dan Fahd Razy, menampilkan lima orang pembicara, iaitu Rebecca Ilham, Hafizah Iszahanid, Shahkang, Khairil Idham Ismail, dan Wan Nor Azriq. Kesemua panel yang dijemput kali ini berlatarbelakangkan penulis karya cerpen dan novel.

Za’im Yusoff sebagai pengelola memulakan suasana polemik dengan membawa perhatian tentang status kerelevanan sesebuah prosa dalam dunia moden apabila pelbagai medium baharu untuk manusia semakin mengambil tempat dan masa masyarakat pada era internet sekarang. “Antara puisi dengan prosa, secara peribadinya saya sendiri lebih memilih untuk membaca puisi,” ujar Za’im.

Rebecca Ilham dalam hal ini meyakini bahawa taraf prosa dalam masyarakat masih lagi relevan. “Bagi saya, prosa ialah satu bentuk penulisan yang boleh beradapatasi dengan masa dan platform, pada masa akan datang dan seterusnya.”

Zaman teknologi kini membuktikan lagi yang prosa berkembang dan beradapatasi dengan pembacanya. Ruang-ruang digital yang memuatkan hantaran menjadi ruang untuk para penulis dapat menulis prosa. Malah di Twitter kini, dengan adanya fungsi rajutan, maka akan berjelalah hantaran yang dapat membentuk satu untaian cereka atau esei yang ringkas.

Shahkang tidak menafikan akan fenomena zaman teknologi dan menyuarakan cabaran karyawan zaman sekarang untuk menjadikan prosa-prosa itu kekal relevan. Sementara itu, Wan Nor Azriq menyatakan yang prosa akan sentiasa relevan, kerana manusia akan sentiasa mencari cereka dan cerita dalam kehidupan.

Pembacaan prosa memberikan perbezaan yang signifikan dalam pengalaman pembaca daripada medium filem dan televsiyen. Menurut Hafizah, prosa memberikan ruang kebebasan untuk berimaginasi dan berfikiran kritis yang sangat besar kepada pembaca berbanding menonton sesebuah filem.

Perbincangan diteruskan dengan persoalan status karya yang diterima hari ini. Sebagai “penjaga pintu” dalam penyiaran cereka penulis tanah air, Hafizah menyatakan industri penyiaran kini tiada isu dalam kuantiti karya yang dihantar, tetapi yang perlu diperbanyak lagi ialah karya yang berkualiti dan membawa nafas baharu.

“Kita perlukan karya (prosa) yang merefleksi masyarakat hari ini, sama ada dalam isu kesihatan, ekonomi, politik, sosial dan pendidikan. Saya tak dapat cerpen yang boleh respon pada isu-isu ini, yang juga menutup keberanian mereka dengan artistik,” katanya.

Khairil Idham pula menyatakan, “Penulis perlu memainkan peranan untuk merakam zaman dengan karya-karya yang berbentuk refleksi mayarakat. Namun, perlu juga kebijaksanaan penulis untuk menggaul naratif dan mesej dengan nilai estetika, apakah falsafahnya, nilai intelektual dan emosi yang dia cuba disampaikan.” Khairil menekankan kepentingan untuk menjaga kebijaksanaan karya yang juga menyuarakan kritikan sosial semasa bagi mencetuskan rasa emosi dan empati pada karya.

Dalam hal mutu prosa pula, Shahkang menambah, “Sebagai seorang penulis, saya menjadikan mesej dan penyampaian sebagai tunjang utama. Tetapi kita sendiri sebagai penulis mempunyai cara yang berbeza dalam menulis, contohnya aspek jalan cerita dan sebagainya.”

Wan Azriq menambah yang karya fiksyen tidak perlu dijadikan kritikan sosial pada setiap masa, kerana hal itu bukanlah identiti sastera prosa dan fiksyen sebenarnya. Namun beliau setuju bahawa karya prosa perlu berperanan sebagai perakam zaman.


Penyair Islam Penyair Bermanfaat

Raja Yusoff Ariffin mendampingi tokoh teater dan persajakan tanah air, Datuk Che Shamsudin Osman atau Dinsman, untuk menekuni nilai yang sesuai bagi penyair mengikut Islam.

Golongan penyair telah muncul sejak sebelum kedatangan Islam lagi, iaitu semasa zaman Arab jahiliah. Dalam sejarah manusia, ada kaum yang diberikan kelebihan atau keistimewaan tertentu. Ada yang handal dan bijak dalam bidang seni bina. Ada juga yang hebat dalam ilmu sihir. Kaum sebelum kelahiran Nabi Muhammad SAW atau zaman jahiliah diberikan kebolehan dalam bidang kebahasaan dan kesusasteraan. Era itu, ramai penyair muncul daripada sayembara menulis puisi yang diadakan pada setiap tahun. Karya-karya yang menang dipamerkan pada dinding Kaabah di Mekah.

Walau bagaimanapun, semua puisi tersebut bukanlah karya yang bernilai murni dan bermanfaat kerana kebanyakannya hanya memuji-muji pemimpin mereka biarpun berperibadi buruk, melakukan banyak dosa dan kezaliman. Tidak banyak puisi yang mengajak ke arah kebaikan.

Setelah kedatangan Islam, golongan penyair tersebut masih ada, malah memainkan peranan tambahan. Puisi-puisi mereka memburuk-burukkan, serta menghina Islam dan Nabi Muhammad pula.

Sebenarnya, Allah SWT tidak menolak golongan penyair. Namun demikian, Dia turut memberikan panduan dan peringatan agar mereka tidak melanggar syariat Islam, seperti yang ditegaskan menerusi firman-Nya dalam ayat 224–227, Surah Asy-Syu’araa, yang bermaksud:

Dan penyair-penyair itu diikuti orang-orang yang sesat. Tidakkah kamu melihat bahawasanya mereka mengembara di tiap-tiap lembah dan bahawasanya mereka suka mengatakan apa yang mereka sendiri tidak mengerjakan(nya)? Kecuali orang-orang (penyair-penyair) yang beriman dan beramal soleh dan banyak menyebut Allah dan mendapat kemenangan sesudah menderita kezaliman. Dan orang-orang yang zalim itu kelak akan mengetahui ke tempat mana mereka akan kembali.

Berdasarkan ayat ini secara keseluruhannya, boleh diketahui dengan jelas bentuk dan peranan penyair yang dikehendaki oleh Islam. Keadaan semasa zaman jahiliah dengan zaman moden hari ini didapati tidak banyak pun perbezaan. Kebanyakan penyair sekarang menghasilkan puisi tentang peribadi, cinta murahan dan hal-hal lain yang mengkhayalkan. Dari segi lain, ada pula penyair yang terlalu berahsia dalam puisinya untuk tatapan umum sehingga karya sajaknya mengikut aliran surealisme (yang hanya difahami oleh penyairnya). Disedari atau tidak, aliran ini sebenarnya diamalkan oleh para penyair Arab jahiliah.

Ada yang menulis puisi ketuhanan (kerana beragama Islam), mempersoal keruntuhan moral, kritikan social dan sebagainya. Walau bagaimanapun, amat malang mereka sendiri tidak menunaikan suruhan Tuhan, sebaliknya melakukan perkara-perkara yang dilarang. Mereka juga tidak bersopan dan berbudi pekerti. Melihat kembali ayat tadi, inilah yang dimaksudkan sebagai penyair sesat (“diikuti orang-orang yang sesat”), berkhayal kosong (“berjalan di lembah-lembah”), berada di tempat-tempat yang tidak sewajar atau secocoknya, dan suka mengatakan apa yang mereka sendiri tidak lakukan, atau “cakap tidak serupa bikin”.

Mereka juga secara tidak langsung menyebabkan atau mendorong timbulnya salah anggap masyarakat terhadap penyair dan puisi.

Allah yang berfirman, maka pastilah Dia yang lebih mengetahui daripada kita umat-Nya. Namun demikian, sebagai manusia yang waras akal fikiran, kita dapat memahami bahawa mereka bukan penyair yang Dia redai. Bagi-Nya, merekalah penyair yang berdusta dan tidak memberikan sebarang sumbangan kepada masyarakat. Bagaimana mungkin dapat berbakti sedemikian kerana mereka sendiri yang seolah-olah membunuh peranan tersebut. Mereka bagaikan tidak tahu penyair mempunyai peranan yang besar dan positif.

Begitu pun, berdasarkan ayat tadi sekali lagi dinyatakan, Allah tidak melarang kehadiran golongan penyair, dan menegah manusia yang menyembah-Nya menjadi penyair. Allah tetap menerima kerana penyair ada manfaat yang tersendiri kepada Islam.

Setiap orang Islam boleh menjadi penyair jika berbakat dan berminat. Bakat atau kebolehan dan minat merupakan kecenderungan sendiri kurniaan Allah SWT. Walau bagaimanapun, tentulah dengan syarat si penyair menggunakan bakat dan minat tersebut sewajarnya. Jadilah penyair yang sentiasa sedar dan berada dalam batas-batas Islam.

Pada zaman Rasulullah SAW sendiri, terdapat beberapa orang penyair Islam yang bangkit menonjolkan bakat, malah diminta oleh Baginda mencipta, serta membaca puisi-puisi yang menceritakan kesucian dan kebenaran Islam untuk menangkis puisi-puisi para penyair jahiliah yang menghina Islam.

Salah seorang yang terkenal dan digelarkan sebagai penyair Rasulullah ialah Hasan bin Thabit. Hasan juga diangkat oleh Nabi Muhammad menjadi jurucakap Baginda.

Hasan sendiri memang seorang penganut Islam yang taat kepada Islam dan Allah, malah hal itu juga merupakan faktor beliau layak menjadi penyair Rasulullah. Kehadiran Hasan dan beberapa orang lagi penyair dalam dunia Islam ketika itu secara tidak langsung membezakan antara penyair sesat dengan penyair bermaruah dan beragama. Mereka merupakan penyair yang direstui, malah dipandu oleh Allah menjadi penyair beriman dan beramal soleh menerusi ayat “Kecuali orang-orang (penyair-penyair) yang beriman dan beramal soleh dan banyak menyebut Allah dan mendapat kemenangan sesudah menderita kezaliman.”

Ertinya, mereka kuat beribadat, tidak melakukan apa-apa yang dilarang, melakukan apa-apa yang dikatakan “cakap serupa bikin”, mendapat rahmat dan juga perlindungan Allah kerananya, meskipun ditindas oleh pemerintah yang zalim, atau berada dalam suasana gawat.

Kemunculan para penyair yang menghasilkan puisi bernas dengan isinya memaparkan kritikan sosial, puji-pujian meninggi, dan mempertahan syiar Islam dalam bahasa yang komunikatif dengan pembaca khususnya, dan masyarakat umumnya, serta berperibadi mulia lagi terpuji memang amat dituntut, malah dialu-alukan oleh Islam.

Tidak berguna atau sia-sia jika salah satu daripadanya tiada. Kalau sekadar isi sahaja memenuhi apa-apa yang dituntut oleh Islam, sedangkan alat untuk menyampaikannya kepada pembaca, iaitu bahasa tidak difahami, rangkaian itu masih belum sempurna. Dengan bahasa yang mudah pula tetapi mesej karyanya boleh merosakkan pemikiran pembaca, hal itu juga belum lengkap – apatah lagi dengan peribadi penyair itu sendiri yang buruk.

Saya fikir, para penyair beragama Islam hari ini perlu berwaspada agar tidak terjerumus sehingga digelar oleh pihak yang tidak berminat, malah yang berminat dengan puisi itu sendiri sebagai penyair sesat dan tidak bermanfaat.

Justeru, berpuisi dan bergiatlah dalam lingkungannya dengan penuh kesedaran Islam. Usah melampaui batas sehingga terlalu mengambilnya, dan dalam masa yang sama menolak yang lebih utama, iaitu tuntutan agama. Janganlah sehingga dianggap sebagai manusia daripada golongan yang:

Manusia memang memikul tanggungjawab berat, apatah lagi setelah memilih menjadi penyair. Manusia yang menjadi penyair (dalam konteks ini, penyair Islam) ialah manusia yang luar biasa dan berbeza daripada manusia lain kerana di samping ada bakat, sensitiviti dan sebagainya, mereka juga mempunyai peranan tambahan yang masih berdasarkan matlamat “menyeru kepada kebaikan”, di samping menjadi pemikir. Itulah sebenarnya amanah Allah untuk mereka.

Ertinya, mereka tidak menunaikan amanah Allah jika tidak menyeru orang lain di samping diri sendiri kepada kebaikan, dan menyatakan kebernasan pemikiran melalui puisi mereka. Meskipun jika hanya mereka yang melakukan kebaikan tanpa mengajak orang lain, atau mereka tidak melakukan seperti apa yang diseru kepada orang lain, kedua-duanya berkaitan, tidak sempurna dan menyempurnakan, serta ditolak.

Tidak mustahil ada penyair yang mungkin “sesat” dan “menyesatkan” serta seniman yang “memesongkan” dan “merosakkan” pemikiran orang ramai. Namun demikian, memang ada penyair yang sentiasa sedar akan batas Islam, beriman, beramal soleh dan berdakwah dengan sewajarnya.

Golongan penyair “sesat” diharap akan insaf dan menjadi penyair yang termasuk dalam ungkapan yang dikatakan sebagai golongan penyair Islam (menurut ayat 224–227 Surah Asy-Syu’araa).

Walau bagaimanapun, harus disedari, selain turut berdoa memohon hidayat Allah untuk menyedarkan golongan penyair “terpesong”, Allah tidak mengubah kedudukan sesuatu golongan itu jika golongan tersebut sendiri tidak berminat dan berusaha mengubahnya.

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).


Sastera dalam Dunia Natif Digital

Untuk mendapatkan maklumat terkini, ikuti kami melalui Telegram

Kuala Lumpur – Program Wacana 152 DBP: Api Dari Suatu Zaman sempena 65 tahun pertubuhan badan berkanun ini bersiaran melalui Studio Siaran Langsung Media Sosial Dewan Bahasa dan Pustaka (DBP) pada 12 Julai 2021 (Isnin), pukul 9.30 pagi. Wacana menampilkan YBhg. Dr. Abang Patdeli Abang Muhi selaku moderator dan YBhg. Profesor Datuk Seri Dr. Awang Sariyan dan YBhg. Sasterawan Negara (SN) Dato’ Dr. Anwar Ridhwan selaku ahli panel.

Awang Sariyan memulakan wacana dengan penceritaan sejarah pembentukan DBP seawal tahun 1956. Katanya, “Secara simboliknya, dalam tempoh setahun sebelum hari kemerdekaan, negara kita telah mempersiapkan satu bahasa yang menjadi bahasa negara, iaitu bahasa rasmi, bahasa ilmu dan bahasa bagi tonggak tamadun negara.

“Tempoh itu penting bagi DBP mempersiapkan bahasa Melayu sebagai bahasa negara terutama sebagai bahasa kebangsaan, bahasa rasmi, pentadbiran dan sebagainya serta seterusnya sebagai bahasa ilmu.”

Beliau berkata, secara keseluruhannya DBP telah mencapai kejayaan dengan menjalankan amanah yang telah diberikan untuk mengangkat bahasa dan sastera kebangsaan serta ilmu dalam pelbagai bidang sebagai sumber penting pembangunan tamadun negara.

Dalam pembangunan sastera kebangsaan, Anwar Ridhwan  memperkata tentang ungkapan lirik atau slogan “Api dari suatu zaman” yang ditulis oleh SN Usman Awang. Slogan ini perlu diterjemahkan secara meluas terutama dalam bidang sastera negara.

Pada awal perkhidmatan Anwar Ridhwan, DBP menjalankan kerja-kerja mewujudkan korpus aspek persejarahan sastera, iaitu sastera tradisional, persejarahan moden dan menerbitkan Kamus Kesusasteraan. Kemudian DBP mengadakan bengkel-bengkel penulisan peringkat wilayah di Semenanjung dan Sabah Sarawak. Mula timbul bakat-bakat baharu yang mewarnai bidang sastera negara atas usaha itu.

Beliau menambah, “Sastera dianggap sebagai cerminan jiwa sesuatu bangsa yang dinukilkan melalui bahasa gaya sastera yang kreatif dan indah, yang mengandungi pemikiran untuk membijaksanakan pembaca dan juga untuk memberikan pengalaman estetik yang tinggi”.

Hal ini terkait juga dengan pendidikan, iaitu pendidikan formal dan pendidikan tidak formal. Ibu bapa memainkan peranan penting untuk memupuk minat sastera dalam kalangan anak-anak mereka.

“Kita harus menggunakan pelbagai platform bagi mengembangkan sastera ini, kerana kita sekarang berhadapan dengan generasi muda warga natif digital,” ujar Anwar.

Program wacana ini boleh ditonton di sini.


Pencalonan SEA Write Award 2021 Dibuka

Kuala Lumpur – Pemilihan anugerah persuratan terbilang di Asia Tenggara kini kembali bagi tahun 2021. Dewan Bahasa dan Pustaka selaku Sekretariat Tetap SEA Write Award (Malaysia) mempelawa mana-mana institusi, badan yang sah dan berdaftar serta orang perseorangan yang berwibawa dalam bidang sastera untuk mengemukakan pencalonan bagi tahun ini.

Dua tahun lepas, pengumuman dibuat bagi ketiga-tiga penerima dari Malaysia, iaitu Rejab Ismail atau lebih dikenali sebagai Rejab F.I. (tahun 2016), Zainal Abidin Suhaili atau lebih dikenali sebagai Abizai (2017), dan Prof. Madya Dr. Mawar Safei (2018). Majlis penganugerahannya terpaksa ditanggukan berikutan kemangkatan Raja Thailand, Duli Yang Maha Mulia Raja Bhumibol Adulyadej pada 13 Oktober 2016. Baginda digantikan oleh anakandanya, Duli Yang Maha Mulia Raja Maha Vajiralongkorn. Majlis penyampaian bagi ketiga-tiga penerima dari Malaysia berserta penerima dari negara ASEAN lain, iaitu Indonesia, Brunei Darussalam, Singapura, Kemboja, Laos, Myanmar, Filipina, Vietnam, selain tuan rumah Thailand, diadakan di Royal Ballroom, Hotel Mandarin Oriental, Bangkok pada 25 November 2019. Duli Yang Maha Mulia Puteri Sirivannavari Nariratana Rajakanya menyempurnakan majlis ini.

Syarat dan peraturan pencalonan bagi penganugerahan ketokohan sastera paling ditunggu-tunggu di rantau ini adalah seperti yang berikut:

Tarikh tutup pencalonan ialah 16 Ogos 2021. Sila imbas kod QR pada poster di bawah atau klik di sini untuk muat turun Syarat dan Borang Pencalonan yang lengkap.


Bahasa dan Pilihan Raya

“Hilang bahasa, lenyaplah bangsa” dan itulah peribahasa yang cukup menggambarkan kemegahan yang ada pada sesuatu bahasa. Dalam sejarah peradaban dunia juga membuktikan kehebatan bahasa Melayu pada suatu ketika dahulu telah terserlah apabila bahasa Melayu diangkat dan dijadikan sebagai lingua franca.

Bahasa Melayu juga tercatat dalam lembaran sejarah, yakni melalui satu proses asimilasi yang cukup kukuh sehingga mencapai fasa pemantapan. Bahkan, turut diakui bahawa darjat bahasa Melayu ini tidak ada tolok bandingnya apabila terpateri dalam Perlembagaan Persekutuan di bawah Akta Bahasa Kebangsaan Perkara 152.

Bahasa secara umumnya dapat ditakrifkan sebagai satu instrumen ataupun alat pengucapan manusia. Tanpa bahasa, manusia tidak mungkin dapat berkomunikasi dengan manusia yang lain. Takrifan ini selari dengan definisi yang tercatat dalam Pusat Rujukan Persuratan Melayu (PRPM), Dewan Bahasa dan Pustaka, yang mendefinisikan bahasa sebagai sistem lambang bunyi suara yang digunakan dalam sesuatu kelompok manusia untuk melahirkan perasaan dan fikiran. Oleh yang demikian, bahasa memainkan peranan yang sangat penting dalam kehidupan seharian manusia.

Pilihan raya pula merujuk satu sistem pemilihan pemerintah, iaitu rakyat diberi kuasa dan pilihan untuk menentukan pemimpin di negara mereka melalui proses pengundian. Parti politik yang memenangi pilihan raya akan membentuk kerajaan dan mentadbir negara selama tempoh yang telah ditetapkan. Maka itu, kepimpinan politik ini perlu menunjukkan hasil yang cemerlang dalam pemerintahan agar mereka ini terus menjadi pilihan rakyat. Sistem pilihanraya ini bukanlah sesuatu yang asing bagi negara yang mengamalkan sistem demokrasi. Sistem demokrasi ini membentuk keadilan bagi rakyat dan menjamin keberhasilan kepimpinan pemerintahan.

Jalinan yang begitu utuh dapat dilihat antara bahasa dengan pilihan raya. Bukan sekadar pilihan raya di dalam negara ini tetapi di negara-negara luar juga menunjukkan satu hipotesis yang sama. “Semakin cekap dan mahir ahli-ahli politik dalam sesebuah parti politik, semakin banyak sokongan yang mereka akan raih dalam pilihan raya”. Kesemua ini terbukti dalam siri-siri pilihan raya sebelum ini, iaitu kita dapat melihat bagaimana bahasa memainkan peranan yang penting dalam penulisan dan pengucapan ahli-ahli politik untuk meraih kemenangan daripada rakyat dalam pilihan raya.

Selain daripada sumbangan dan pengaruh ketika berada dalam pemerintahan, sesebuah parti politik itu dinilai daripada kecekapan dan kemahiran untuk menyampaikan pemikiran, perjuangan dan jaminan untuk diberikan sokongan. Justeru, untuk menyampaikan pemikiran, perjuangan dan pemikiran, seseorang ahli politik itu memerlukan kemahiran berbahasa yang kukuh untuk disampaikan kepada rakyat secara berkesan.

Misalnya, hasil penggunaan bahasa dalam pilihan raya dapat dilihat melalui penulisan manifesto. Manifesto ini ialah janji kepada rakyat, bahkan kita sendiri dapat melihatnya. Ada pelbagai manifesto yang ditawarkan kepada rakyat jelata. Manifesto yang berkesan dan menjadi pilihan adalah manifesto yang dibina menggunakan bahasa secara berkesan untuk memujuk rakyat sebagai pengundi.

Sementara itu juga, ketika perkembangan media sosial mula menguasai kehidupan rakyat jelata, peperangan persepsi antara parti-parti politik di Malaysia mula tercetus menjelang pilihan raya. Pelbagai konflik dan serangan balas yang berlaku. Kesemua ini dibentuk dengan seni pemakaian bahasa yang berkesan. Malahan yang lebih menarik, seni pemakaian bahasa untuk memenangi perang persepsi ini juga dapat dilihat.

Sekalipun ada pelbagai kritikan dan kecaman, bahasa tetap digunakan untuk memainkan peranan yang penting bagi membentuk penjelasan. Kelangsungan sesebuah parti ataupun seseorang ahli politik bukan hanya bergantung pada pengaruh dan jumlah ahli di dalam partinya tetapi kelangsungan ini dibentuk melalui seni berpolitik yang berkesan untuk membentuk diplomasi dan persepsi rakyat. Kesemua ini disampaikan melalui komunikasi, yakni komunikasi yang berkesan adalah melalui seni pemakaian bahasa yang cekap dan berjaya membentuk keyakinan rakyat selaku kelompok sasaran.

Kesinambungan penggunaan bahasa secara berkesan ini juga dapat dilihat setelah ahli-ahli politik ini memenangi pilihan raya. Kredibiliti sebagai pemimpin bukan hanya dilihat daripada jumlah undi yang diraih atau dasar-dasar pembangunan yang diutarakan. Kredibiliti ini turut terserlah dalam penulisan dan pengucapan mereka. Bukan sahaja dengan seni penggunaan bahasa yang berkesan bukan dapat menjamin kemenangan dalam pilihan raya, malah selepas mencapai kemenangan, penggunaan seni bahasa yang berkesan ini diaplikasikan secara konsisten untuk mengekalkan diplomasi dan persepsi bersama-sama rakyat.

Di samping itu, bahasa turut memainkan peranan yang penting dalam pengucapan ketika kempen pilihan raya. Dalam kempen pilihan raya, kita juga dapat melihat kecekapan pemakaian bahasa yang digunakan oleh ahli-ahli politik yang bertanding untuk membentuk satu kepercayaan kepada pengundi. Contohnya dalam pelbagai kaedah dan cara yang digunakan ahli-ahli politik ketika dalam proses berkempen secara fizikal ataupun melalui platform media sosial.

Walau bagaimanapun, pemakaian bahasa yang berkesan dan meyakinkan sahaja yang akan menjadi pilihan pengundi. Di sinilah pentingnya kemuncak pengaplikasian bahasa yang berkesan digunakan untuk memujuk pengundi. Sebagai anak kelahiran Sabah, penulis melihat satu daripada ciri keistimewaan yang ada dalam pilihan raya yang berlangsung, iaitu dari aspek bahasa. Bahasa dan dialek digunakan sebagai satu alat komunikasi untuk berkempen. Keberkesanan penggunaan bahasa sukuan dan dialek menjadikan seseorang ahli politik itu lebih dekat dengan rakyatnya. Oleh sebab itu, bahasa dan pilihan raya tidak boleh dipisahkan. Seni pemakaian bahasa yang cekap dan berkesan dapat membentuk satu ikatan di antara ahli politik yang bertanding dengan rakyat jelata sebagai pengundi.

Kehadiran “pengubah rentak” atau pengundi baharu khususnya pengundi muda (18 tahun ke atas) di Malaysia menjadi satu cabaran besar buat parti-parti politik yang bakal bertanding dalam pilihan raya umum (PRU) yang bakal diadakan nanti (hari mengundi). Perubahan dalam landskap politik negara pada tahun ini juga menyebabkan analisis kemenangan parti politik tidak dapat diramalkan. Strategi yang dibina oleh parti-parti politik perlu membentuk satu perubahan yang kukuh. Selain daripada strategi untuk mengekalkan kepercayaan dan sokongan daripada kelompok pengundi veteran, mereka juga perlu merangka satu strategi politik yang relevan dan berkesan, hatta yang melibatkan kelompok pengundi baharu.

Dianggarkan kehadiran “pengubah rentak” dalam pilihan raya yang bakal berlangsung nanti akan dapat menyaksikan pembaharuan strategi politik digunakan untuk mendapatkan sokongan daripada pengundi-pengundi baharu. Pada masa yang sama, seni pemakaian bahasa yang diterampilkan juga secara tidak langsung turut melibatkan isu-isu golongan pengundi-pengundi baharu.

Keunikan yang ada dalam PRU pada kali ini turut terserlah apabila melihat kehebatan parti-parti politik dalam pengaplikasian kecekapan berbahasa untuk menyampaikan pemikiran, perjuangan dan jaminan kepada rakyat. Tanpa pengaplikasian kecekapan berbahasa ataupun seni penggunaan bahasa dalam penulisan dan pengucapan yang berkesan, sudah tentu sesebuah parti politik sukar untuk memperoleh kemenangan.

Konklusinya, bahasa dan pilihan raya mempunyai satu pertalian yang cukup kukuh. Tanpa penekanan terhadap seni penggunaan bahasa yang cekap dan berkesan sudah tentu pemikiran, perjuangan dan jaminan parti-parti politik tidak dapat disampaikan kepada rakyat untuk difikirkan dan dipertimbangkan. Keunikan pilihan raya dalam negara ini turut tidak dinafikan dengan kepelbagaian parti politik dapat disaksikan kepelbagaian seni berbahasa yang digunakan untuk mengetengahkan aspirasi kepada rakyat jelata. Bahasa itu pemula lidah, penyambung niat manusia. Tanpa bahasa, manusia tidak akan mengenali manusia lainnya.


Usia di Dunia Fana

Untuk mendapatkan maklumat terkini, ikuti kami melalui Telegram

Segala kudrat dan semua tekad yang hebat
tidaklah sesat dapat menahan usia meningkat
waktu terus berlalu, dan masa terus mara,
usia terus menambah bilangan angka
Detik membidik, saat melipat,
Hari terus pergi, minggu terus menuju
Bulan terus berjalan, tahun terus bersusun
muda bertukar tua
sihat bertukar sakit
kuat bertukar penat
banyak peristiwa, hanya tinggal cerita
banyak kejadian, hanya tinggal kenangan
banyak cabaran, hanya tinggal pengalaman
banyak tangisan, hanya tinggal imbauan
banyak senyuman, hanya tinggal ingatan

yang dibangga semalam, hari ini dibungkam
yang dibenci hari ini, esok dipuji
yang berjasa lama dilupa, yang baru pula dipuja
banyak budi hanya, terlipat dalam memori
jika kau ikhlas nurani, tersimpanlah ia di sisi Ilahi
jika kau ingin dipuja manusia, pasti kau akan kecewa

usia terus melangkah menuju noktah
indah, gundah, pasrah, lemah, megah, kalah
bilah-bilah hidup mesti kau melangkah
jika reda manusia itulah cita,
pasti kau tidak temuinya sepanjang masa,
jika reda Tuhanmu adalah segala,
puji dan keji sama sahaja, semuanya dimamah usia
kau kan temui erti hidup di dunia, dan syurga di sana
cinta Tuhan tiada penghujungnya

aduhai usia dan dunia yang fana!
segalanya adalah fatamorgana
kemanisan iman nikmat benar adanya

aduhai zaman yang dipinjamkan
segala amalan hanya tinggal catatan
tarikh akhir akan bertamu
bagaimanakah kita nanti apabila bertemu
Tuhan Yang Satu, Pencipta Waktu
Kasihanilah daku…


Biar Tuah Menyendiri dalam Sepi

Kita bertanya, “Di manakah Tuah Sujana menghilang?” Salman Sulaiman, sahabatnya, memberikan jawapan.

Biarlah dia menyepi, kerana dengan jauh menyendiri dan bersunyi-sunyi itulah dia menulis karya-karya besarnya, karya-karya masa depannya. Kerana sejak dulu memang begitulah dia, itulah caranya.

Dia akan muncul dengan karangan ulungnya yang menyentuh hati. Dia akan muncul. Semporna sebenarnya terlalu indah menyembunyikannya di dalam pengap alam dan senyap pohonan. Dia terlalu asyik dengan pantai dan ikan, dengan laut dan karang. Kicau burung telah melupakannya pada tanah semenanjung.

Seperti Kawabata yang diasyikkan gunung dan bulan. Dia sedang merenung hutan dan tumbuhan. Dia mungkin lebih tenang keseorangan. Biarkanlah dia didiamkan alam, asalkan Tuhan memeliharanya dengan aman. Kerana Semporna barangkali sudah begitu sempurna dan amat mempesona untuknya sebagai seorang pengarang.

Seperti Hemingway, barangkali dia mahu merenung samudera dan bersahabat dengan laut. Atau sekadar duduk di jambatan melihat sungai, memerhati ikan dan sesekali mencari-cari kalau-kalau ada kelibat apa-apa binatang yang melintas atau terbang – diam di jambatan seperti seorang lelaki tua dalam “The Old Man at the Bridge”.

Mungkin dia telah begitu senang bermain ombak, leka dengan deburan buih-buihnya, sebagaimana penyair Ai Qing dalam “Ombak”:

dia juga suka ombak putih itu
dia akan menggigit tebing curam
dan kejam mematahkan dayung buritan
                             mengoyakkan kain layar

tidak tenteram sebentar
dia dengan penuh hati memaparkan
kisah sayu pelayar
sejak dahulu kala

mungkin tidak berbudi
tapi dia indah
aku suka akan ombak putih itu
 – bila buihnya memercikkan badanku
pernah aku melahirkan terima kasih yang terdalam

Memang kau telah lama mengenal laut Besut, namun barangkali dengan saujana samudera bumi di bawah bayu kini telah kau larut. Tugas barumu di pulau, dikelilingi laut cantik negeri Sabah. Sudah hilangkah kasih dan rindumu terhadap tanah Kota Bharu? Ataukah kau sengaja diam bisu kerana telah dihanyutkan waktu?

Masih kuterkenang akan sebuah rumah agam di Pengkalan Chepa. Dan sebuah kedai makan di pinggir jalan ke sana. Sudah menikahkah anak mak cik tuan kedai yang berhasrat bermenantukanmu dulu? Paginya, kau tumpangkan aku berpacu laju dengan kereta kecilmu ke Kota Bharu. Kau perlu segera sampai untuk latihan mengajarmu di sebuah sekolah di situ.

Kita mungkin telah lama melepaskan kenangan. Membiarkan ia pergi bersama masa lalu. Dan kepada waktu juga kita serahkan diri kita untuk entah bila kembali bersua. Barangkali kerana terlalu rindu aku menulis begini. Seperti disenandungkan oleh Tagore dalam Gitanjali:

aku rindui engkau
engkau sendiri!
  – semoga hatiku
tak kunjung mengulanginya
semua hasrat
yang melengahkan aku
siang dan malam
helah belaka dan hampa

 seperti malam
menyembunyikan rindu hatinya
pada cahaya
dalam mendungnya
demikian pulalah
terdengar pekikan
dari lubuk kesedaranku –
aku rindui engkau
engkau sendiri!

Selamat mengamati sunyi dan menelaah diri, Tuah!

Salman Sulaiman graduan Ijazah Sarjana Muda Sastera, Universiti Sains Malaysia (2006). Karya cerpen dan sajaknya memenangi Hadiah Sastera Kumpulan Utusan (HSKU) tahun 2003, 2004, 2008 dan 2009. Mewakili penulis muda Malaysia ke Program Penulisan MASTERA di Anyer, Banten, Indonesia pada tahun 2012. Menjadi AJK Persatuan Penulis Kelantan sejak tahun 2007 hingga 2017. Beliau telah menulis lima buah buku: Pemain Bahasa, Sebelum Menjadi Penakut, ‘Ngembara…, ALLAH!, dan Nuh, Si Tukang Kayu & Sebuah Perahu. Sajaknya, “Ini Tanah Kita” dipilih sebagai teks Kesusasteraan Melayu SPM 2015–2019. Pernah menyandang Johan Sayembara Deklamasi Puisi BBK Kelantan 2015 dan menerima Hadiah Sastera Penulis Harapan Negeri Kelantan dalam Anugerah Sastera Negeri Kelantan 2019/2020. Salman Sulaiman kini merupakan penuntut pascasiswazah bidang Kesusasteraan Melayu Klasik di Fakulti Bahasa dan Komunikasi, Universiti Pendidikan Sultan Idris.


Cinta Hari-hari Pandemik Selami Sisi Psikologi Segar

Untuk mendapatkan maklumat terkini, ikuti kami melalui Telegram

Cinta Hari-hari Pandemik kedengaran klise umpama kisah cinta tiga segi yang sering ditayangkan pada jam 7.00 malam. Namun, ramai yang tidak tahu trilogi karya terbaharu Ruhaini Matdarin ini menampilkan gaya penulisan yang begitu berani dan segar. Kisah “ngeri psiko gelap” (dark psycho thriller) ini mampu mencetuskan gelombang baharu bagi para penulis untuk menghasilkan karya yang sedemikian pada masa akan datang.

“Ini bukanlah novel cinta tipikal. Ruhaini berjaya mengetengahkan isu kesihatan mental. Ruhaini begitu kemas merakamkan fragmen dan kesan psikologi terhadap masyarakat akibat pademik COVID-19,” jelas Dr. Zul Azlin, Pakar Psikiatri USIM Healthcare sebagai panel pertama pembicara Sembang Buku anjuran Nusa Centre pada 14 Julai jam 8.30 malam secara langsung di Facebook Rita Robert Rawantas dan Nusa Centre.

Pandemik sangat memberikan kesan pada cerita pertama novel ini melalui watak Salmi dan isterinya Sarah yang bergelut menghadapi pelbagai dugaan, termasuk kehilangan perniagaan akibat COVID-19 kesan daripada pilihan raya di Sabah. Pergelutan watak ini dilihat sebagai suatu episod kecelaruan personaliti yang dapat didiagnosis dari sudut perubatan sebagai kecelaruan personaliti berganda (multiple personality disorder).

“Kesan mental juga jelas pada cerita ketiga melalui watak Nazar, orang miskin yang terkurung dan mengalami trauma seksual. Apabila membaca cerita ini, saya dapat menyatakan bahawa Naza mengalami penyakit tertentu yang lebih tepat disebut sebagai skizofrenia,” ujar Dr. Zul.

Sementara itu, panel kedua Abdullah Hussaini pula sependapat dengan Dr. Zul dan menambah bahawa Ruhaini dalam karya terbaharu terbitan Nusa Centre ini kelihatan lebih bebas bercerita dan berterus terang dalam isu penderaan seksual.

“Saya suka membacanya kerana jalan cerita bergerak pantas. Saya juga suka pada cerita kedua dengan watak orang tua miang, gatal dan curang itu. Jika dikembangkan lagi ceritanya, tentu dunia kosmos psikologi yang dialami watak ‘lelaki gatal’ itu lebih menarik untuk diimbas kembali,” kata Abdullah.

Moderator program Rita Robert Rawantas, kelihatan tersenyum-senyum dan tercuit dengan bicara Dr. Zul dan Abdullah Husaini yang begitu santai dan bersahaja mengutarakan pendapat.

Novel terbaharu Ruhaini Matdarin ini boleh didapati di kedai buku Nusa Centre di Shopee.


Apakah yang Dikatakan Sajak Islam?

Kata Raja Yusoff Ariffin, sajak hanya sia-sia jika tidak menganjurkan kepada kebaikan seperti yang dituntut oleh Islam, walaupun sajak itu karya sastera yang paling diminati ramai.

Ramai yang menganggap dan memahami bahawa sajak Islam ialah sajak yang mengandungi kalimat-kalimat umum berunsur Islam, seperti Allah, Rasulullah, kalimat-kalimat al-Quran dan sebagainya. Bagi mereka, sajak sedemikian memang membawa tema keagamaan. Walau bagaimanapun, tidak semestinya dan tidak tepat jika kita terus menganggapnya sebagai sajak Islam. Jika sekadar terbatas pada menyebut nama berunsur Islam yang biasa sahaja, dan dipaparkan dalam bentuk yang bersifat terlalu peribadi, karya begini belum lagi boleh diiktiraf sebagai sajak Islam.

Walaupun banyak yang membawa tema keagamaan (Islam), tetapi sebenarnya, sajak yang boleh dianggap sebagai sajak Islam agak sukar ditemui. Islam memang menganjurkan segala kebaikan untuk diamalkan oleh penganutnya, dan cara-cara yang baik dalam usaha menyelesaikan setiap masalah.

Sajak Islam, sebaik-baiknya mestilah turut membawa unsur-unsur sedemikian. Islam merupakan agama sejagat dan sajak Islam mesti turut membawa tema yang bersifat sejagat. Oleh hal yang demikian, beberapa aspek seperti kemasyarakatan, kebudayaan dan keagamaan amatlah perlu diperhatikan sebagai titik permulaan untuk membicarakan serta menghasilkan sajak yang boleh dianggap sebagai sajak Islam.

Sistem sosial dan politik yang mentadbir segala institusi dalam masyarakat menurut undang-undang peraturan Islam dibicarakan menerusi aspek kemasyarakatan.

Sementara itu, unsur moral dan budi bicara sesama manusia, dan antara manusia dengan makhluk mengikut ajaran Islam dibicarakan menerusi aspek kebudayaan. Ajaran Islam mengandungi nilai hidup yang menjamin kebahagiaan manusia di dunia dan akhirat.

Aspek keagamaan pula membicarakan akidah kepercayaan kepada Allah menurut konsep iman yang diseru oleh Rasulullah SAW menerusi al-Quran dan hadis.

Para penyair diingatkan agar tidak menggunakan citra buruk, lucah, keganasan, kekasaran, dan kekejaman dalam sajak yang dihasilkan. Sajak Islam juga mesti mempunyai nilai Islam yang sejati, serta dapat dipertahan dalam semua ruang tempat dan waktu, kerana Islam sendiri sesuai dengan semua ruang itu.

Secara perlambangan, sajak keislaman memaparkan setiap perkara yang diceritakan oleh al-Quran tentang berita baik dan buruk, balasan baik (bagi orang yang taat kepada Allah) dan balasan buruk (bagi orang yang menderhaka kepada Allah).

Sajak Islam seharusnya mampu berperanan membentuk insan secara menyeluruh agar bertakwa, beriman dan tidak berlandaskan dasar perkauman, kerana Islam menentang faham perkauman. Karya ini juga hasil sastera yang dapat menerapkan atau membawa tema berunsur moral dengan kerohanian Islam yang sebenar.

Selain hal sejagat, isi kandungan sajak Islam juga boleh menyentuh kepincangan dalam masyarakat, seperti kepalsuan, persaingan rohani dan penindasan. Sesebuah sajak boleh dianggap sebagai sajak Islam jika mengandungi isi yang benar-benar bernilai Islam.

Sajak Islam ialah sajak yang bernilai Islam, ditujukan kepada penyaksian nilai-nilai Islam, dan dihasilkan bukan sahaja oleh penyair Muslim, malah penyair bukan Muslim. Perhatikan sajak “Permulaan dan Kesudahan” karya Joseph Selvam, penyair bukan Muslim:

Kita mulakan sesuatu
dengan mengucap
Bismillah
Kita sudahkan sesuatu
dengan mengucap
Alhamdulillah
Kelahiran mengucapkan
Alhamdulillah
Kematian mengucapkan
Innalillah.

Sajak ini membawa tema yang luas dan berunsur dakwah, serta tidak bersifat peribadi meskipun sepintas lalu sajak ini kelihatan bersifat sedemikian.

Sajak Islam juga ialah sajak yang terbabit dalam memperjuang dan menyeru kepada meninggikan serta menegakkan keindahan, kebenaran dan kebaikan, selain melarang atau merendah-rendahkan serta menghapuskan keburukan dan kepalsuan, apatah lagi kejahatan.

Dengan hal yang demikian, para penyair, terutamanya beragama Islam, mestilah mengkaji serta memahami falsafah dan estetika Islam untuk menghasilkan sajak Islam yang bermutu, selain memenuhi kehendak estetika Islamnya.

Perhatikan pula rangkap ketiga sajak “Budi” karya Arbak Othman:

Apabila pancaindera, hati dan akal
dipadukan dalam segala
pemandangan
budi melahirkan anak kebenaran
yang mendidik setiap insan
di sekolah pemulihan
lalu kita pun bangun
sesergam tugu
mendakap tamadun.

Lihat juga rangkap pertama sajak “Secalit Fahaman Bersilang Terbawa Menghidu Cerca Kekafiran” karya S.M. Salim:

Betapa sayangnya
yang cinta setia umat Muhammad
hatinya banyak tertuba
menghidu dasar merangkak berangkat mendabik
dada
bersua bersemuka sesama tanpa lagi
melambai salam mesra
sampai bila?

Seterusnya, perhatikan sebahagian petikan daripada sajak “Seorang Perempuan Bernama Isteri” karya Anuar Hashim:

Seorang perempuan bernama isteri
bukanlah sebuah eksperimen
untuk membuktikan soal kelakian
tapi adalah seorang perempuan
yang terlalu hampir di hidung
seorang suami
yang menghidu bau wanginya
di semerbak malam
di dingin pagi.

Sajak-sajak yang ditampilkan ini sememangnya membawa tema yang sejagat dan menganjurkan kepada kebaikan sebagaimana yang dituntut oleh Islam. Ketiga-tiganya ialah sajak Islam.

Jelas, Islam ialah hasil sastera yang menyentuh nilai-nilai Islam, malah membangunkannya. Isi dan kulitnya benar-benar perlu bernilai Islam. Dalam sesebuah sajak Islam, kesemua aspek Islam disatukan dengan manusia sebaik-baiknya, termasuk persoalan masyarakat dalam kesatuan isi yang realistik, meyakinkan yang dikarang dengan bentuk yang halus dan indah.

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).


Menjadi Penulis itu Bagaimana?

Untuk mendapatkan maklumat terkini, ikuti kami melalui Telegram

Persatuan Penulis Nasional Malaysia atau PENA menganjurkan Wacana PENA, sebuah program perbincangan yang mengumpulkan figura prolifik dalam dunia penulisan, dan bersama-sama mendalami pemikiran dalam dunia penulisan kini. Siri baharu ini bermula pada jam 9.00 malam, 16 Julai (Jumaat) dengan wacana sulung bertajuk “Menjadi Penulis itu Bagaimana?”.

“Secara tepatnya, bilakah turning point  yang membuatkan Dr. Saleeh menggelarkan diri sebagai penulis?” Mohd Khair Ngadiron, pengendali wacana memulakan perbincangan dengan soalan menarik. Panel pembicara ialah Dr. Mohamad Saleeh Rahamad (Presiden PENA) dan Datuk Dr. Budiman Mohd Zohdi (Setiausaha Politik Menteri Wilayah).

“Ketika cerpen saya bertajuk ‘Ranjau’ memenangi hadiah sastera, saya masih muda ketika itu, masih di peringkat universiti. Saya agak terkejut. Hadiah dan penghargaan tersebut yang meyakinkan saya untuk meletakkan menulis sebagai satu kerjaya,” jawab Saleeh dengan yakin.

“Saya mula menulis sejak umur 15 tahun, maka saya rasakan itulah waktu saya menjadi seorang penulis,” balas Budiman.

Kedua-dua jawapan ini menunjukkan kepelbagaian dalam pandangan dan idea yang menjadikan seseorang itu digelar sebagai penulis.

Budiman menambah, “Tak semua penulis mempunyai motivasi yang sama dalam proses menulis mereka. Ada yang menulis untuk memenangi hadiah sastera, dan ada yang seperti saya menulis untuk mengisi lompang keperluan rakyat.” Budiman menekankan lagi, pentingnya untuk membina nama pada peringkat awal kerjaya penulisan.

“Saya fikir, personaliti Datuk sendiri sebagai figura prolifik, memberikan nilai dalam penulisan itu,” sampuk Saleeh. Mengikut Saleeh, usaha mewujudkan sistem memberikan akreditasi pada penulis tempatan yang akan memberikan manfaat pada dunia penulisan tanah air. Justeru, penulis boleh mencari peluang untuk berkumpul dan bergerak dengan progresif dalam pelbagai kelompok penulis.

Salah satu faktor yang mencipta penulis berwibawa ialah elemen keterdesakan. “Keterdesakan itu merupakan satu keperluan dalam proses kreativiti. Kita mula menulis dengan rasa sengsara, tapi selepas siap satu karya, akan terbit rasa bahagia,” tambah Saleeh.

“Seseorang penulis tidak menetapkan batasan umur mereka, rupa fizikal mereka, pemilikan mereka, dan yang paling penting, penulis tidak membataskan apa-apa profesi mereka.” Budiman juga meletakkan profesion penulis itu bukanlah sebagai batu yang menghalang potensi.

Menurut beliau, seorang kontraktor boleh menulis tentang kekeluargaan dan seorang jurutera boleh menulis tentang seni masakan, jika mampu. Hal ini mampu mencipta keterdesakan juga, jika penulis itu betul-betul bermotivasi.

“Kita juga sebagai penulis perlu syok sendiri. Ada keadaan yang memaksa saya untuk memilih cara saya menulis, dan saya pilih apa-apa yang tepat bagi saya,” sebut Saleeh. Dalam beberapa aspek, dunia sastera ini dunia syok sendiri. Beberapa keadaan, penulis perlu berani untuk menulis, kerana sastera dan kreativiti memerlukan keberanian dan kesanggupan yang luar biasa daripada penulis itu. “Dan seorang penulis itu wajib untuk berprinsip,” tambah Saleeh.

Sempat berseloroh, para pembicara sempat berkongsi pendapat yang penulis dan kopi, merupakan satu kombinasi yang tidak dapat dipisahkan. ”Kopi saya dimasak menggunakan moka pot, kopi tuan mungkin dimasak dengan kaedah lain, menunjukkan juga yang kita ini penulis yang berbeza,” sempat Budiman berkongsi idea.

“Tapi kadang saya ambil teh kosong juga,” balas Saleeh.

Progam bicara ini boleh ditonton di sini.


Bumi Nusantara Berkongsi Langit: Diplomasi Sains lwn. Diplomasi Sastera

Kolumnis Rem Dambul mencari jalan agar sastera dapat menjadi alat penyatuan dan persefahaman antara negara Asia Tenggara.

Sastera Malaysia mesti bergelinjang keluar ke arena yang lebih signifikan, jika mahu kekal relevan dan mampu terus menyantuni agenda-agenda dunia kontemporari. Dalam naratif arus perdana, sastera seolah-olah cuma melukut di tepi gantang, sekadar bacaan rehlah untuk gratifikasi emosi dan mental. Ya betul, manfaat gratifikasi juga bukanlah sesuatu yang calang-calang. Kelegaan perasaan dan percambahan minda sangat mustahak untuk menjana katarsis ilmu, seterusnya melahirkan generasi cendekia yang benar-benar insaniah. Kualiti ini, yang dipacu tegar oleh sastera, diakui menjadi pemacu terpenting bagi melahirkan masyarakat yang seimbang zahir dan rohaninya.

Namun demikian, semua tradisi persuratan, sama ada sains atau sastera, secara fitrah memang menuju kepada pemugaran jiwa sedemikian. Perbezaanya, persuratan sains telah melangkau lebih daripada peranan asas ini. Ia turut menawarkan fungsi praktikal dan advokasi (sokongan) sivil yang lebih tuntas, bukan sekadar menjadi alat menambahkan pengetahuan dan terapi jiwa. Sastera juga sebenarnya boleh menggalas peranan yang besar ini. Bahkan, usaha-usaha tersebut telah pun bermula sekian lama, dan masih terus berlangsung, tetapi belum mencapai tahap yang benar-benar berimpak. Misalnya, kemampuan untuk mempengaruhi naratif nasional secara konsisten menerusi transformasi polisi.

Dalam tulisan yang lalu, saya menyentuh gerakan sivil sains yang lebih dinamik berbanding sastera dalam usaha advokasi dasar-dasar negara. Kali ini, saya mahu menimbangtarakan sekali lagi kedua-dua tradisi persuratan ini (sains dan sastera) dalam konteks memainkan peranan diplomasi. Mengapa diplomasi persuratan itu penting? Kerana diplomasi politik selalu dicabar oleh limitasi dan prejudis ideologi. Cirinya tidak cukup sejagat dan kadang-kadang terkepung oleh fahaman nasionalisme sempit. Dalam situasi geopolitik global masa kini yang selalu bergempita, diplomasi politik lebih kerap mencetuskan ketegangan dan musibah, bukan persefahaman dan muhibah.

Justeru, dunia yang semakin terbelah dan banyak karenah ini perlukan daya pengikat tambahan, selain diplomasi politik. Dalam hal ini, barangkali diplomasi sains dan sastera mampu menjadi alternatif, sekiranya benar-benar digerakkan pada landasan yang tepat. Siapa tahu, kan?

Aktiviti sastera serantau yang tersusun, dengan tujuan menjalin hubungan rentas negara, sebenarnya sudah mekar di Nusantara terlebih dahulu berbanding kegiatan-kegiatan berteraskan sains. Hal ini bermakna, bibit-bibit diplomasi sastera telah disemai mendahului diplomasi sains. Tetapi dalam beberapa tahun kebelakangan ini, jaringan sains serantau berkembang pesat kepada bentuk yang lebih sistematik. Bahkan sehingga melibatkan platform rasmi bersifat bilateral dan multilateral di bawah punca kuasa kerajaan. Hal ini sekali gus mengangkat markat diplomasi sains ke mercu yang lebih tinggi.

Dalam ASEAN sendiri, telah diwujudkan satu jawatankuasa khas untuk bidang sains, teknologi dan inovasi. Terdapat banyak aktiviti serantau sesama negara di Asia Tenggara yang digerakkan menerusi platform multilateral ini. Program-program tersebut didanai secara kolektif oleh semua kerajaan negara yang terlibat. Hal ini memberikan peluang kepada saintis, teknologis dan teknokrat di Nusantara untuk saling berkongsi idea, kemahiran dan kepakaran. Pertemuan setiap dua tahun jawatankuasa ini, yang terinstitusi secara formal, mencipta diplomasi yang signifikan berteraskan nuansa sains.

Selain itu, gagasan sains juga telah berfungsi lebih jauh, iaitu sebagai sumber penyelesaian pada sengketa sesama negara. Sebagai contoh, kita tinjau situasi tegang di Laut Sulu-Sulawesi, yang terletak di perairan timur negeri Sabah dan berkongsi milik dengan dua negara lain, iaitu Filipina dan Indonesia. Kawasan ini dianggap kawasan sensitif dari segi keselamatan dan kedaulatan, kerana di wilayah sempadan ini berlaku aktiviti-aktiviti pencerobohan (misalnya peristiwa berdarah Tonduo), perebutan pulau (misalnya krisis Ambalat) dan penyeludupan. Akibatnya, perairan ini dianggap zon konflik yang sentiasa merenggangkan hubungan tiga negara yang terlibat.

Menerusi platform Coral Triangle Initiative (CTI) yang memayungi enam negara termasuk Malaysia, Filipina dan Indonesia (dengan ikatan rasmi kerajaan-kerajaan yang terlibat) — eksplorasi sains atas semangat memulihara sumber marin telah berlaku dengan rancak di zon perairan ini. Hal yang paling penting, aktiviti tersebut melibatkan penyertaan saintis daripada ketiga-tiga negara, dalam suasana penuh harmoni dan mesra. Maksudnya, ketika diplomasi politik masih tercari-cari titik perdamaian untuk kemelut ini, diplomasi sains telah pun berjaya menautkan tali persefahaman.

Pernahkah diplomasi sastera meneroka dan menerobos sejauh ini, dalam konteks hubungan serantau di Nusantara? Mungkin pernah, mungkin tidak. Ya, gagasan sastera juga terlibat aktif dalam program-program merentas sempadan, tetapi majoritinya cuma bersifat aktiviti persatuan yang tidak terinstitusi secara rasmi di bawah punca kuasa kerajaan atau pemerintah. Sebab itulah impaknya kurang menepati pengertian diplomasi aras tinggi, iaitu sesuatu yang tersurat secara eksplisit dalam polisi negara dan bergerak atas platform rasmi bilateral atau multilateral.

Sebenarnya ada beberapa isu konflik serantau yang sepatutnya boleh ditangani dengan diplomasi sastera. Sayang sekali, peluang tersebut tidak direbut sepenuhnya oleh komuniti dan aktivis sastera. Sebagai misalnya, konflik sosiobudaya antara Malaysia dengan Indonesia berkenaan khazanah tradisi sepunya seperti seni tekstil batik dan kulinari nasi lemak (nasi uduk). Beberapa tahun dulu, berlaku perbalahan tentang apakah negara pemilik sebenar warisan yang disabitkan.

Kenapa agaknya komuniti sastera tidak bertindak proaktif menawarkan jabat persahabatan di tengah-tengah sengketa yang berapi? Sedangkan hal ehwal sosiobudaya begini, terungkap dengan begitu kaya dalam persuratan sastera kedua-dua negara. Jika segalanya diolah dengan perspektif yang jelas menggunakan platform kesusasteraan yang sistematik, sudah pasti kepentingan diplomasi sastera akan menyerlah. Sayangnya, tidak ada gerakan yang tersusun ke arah itu dalam kalangan penggiat sastera.

Kelebihan bidang sains berbanding sastera dalam program-program merentas wilayah ini terletak pada struktur fundamental yang mapan dari segi kewujudan platform rasmi. Bidang sains teknologi sudah teradun kukuh dalam ekosistem hubungan negara di ASEAN. Bidang ini diperkukuhkan dalam bentuk jawatankuasa, perjanjian persefahaman (MoU) dan entiti multilateral spesifik (contohnya, Coral Triangle Initiative) yang diperaku oleh kabinet kerajaan bagi semua negara terlibat. Cabaran kepada para aktivis sastera adalah untuk memacu penubuhan ekosistem yang sama.

Komuniti Puisi Esei ASEAN sedang bergerak ke arah tersebut. Pelopor “puisi esei” ialah Denny JA, seorang sasterawan Indonesia dengan status personaliti digital dan birokrat merentas bidang. Beliau menggagaskan genre baharu ini yang dimaknakan sebagai: ragam sastera dengan kata-kata gaya prosa yang membawa pesan sosiobudaya, geosejarah dan tatanegara melalui kombinasi fakta, fiksyen dan catatan nota kaki. Kerana sifatnya yang unik, genre ini telah merentas sempadan dengan dinamik yang luarbiasa, kemudian merangkai satu ikatan sastera yang lebih intim di Nusantara.

Adakah ini satu permulaan diplomasi sastera yang lebih subur, setanding dengan diplomasi sains yang sudah lama tumbuh mekar? Hanya sejarah masa depan yang mampu menjawab. Tetapi kewujudan gerakan itu sendiri sudah pun menjanjikan suatu potensi dan harapan yang ditunggu-tunggu.

Rem Dambul atau nama sebenarnya Ramzah Dambul (Dr.) ialah seorang sarjana bidang sains atmosfera; yang gemar berpuisi, melukis dan berfantasi. Dalam dunia utopia, dia seekor murai sastera yang selalu berkicau di perbatasan sains. Antara karya bukunya termasuklah kumpulan puisi Alien Menchari Chinta (ITBM, 2012; Pemenang Hadiah Sastera Perdana Malaysia 2012/2013), Deja Vu Cinta Pencari Katarsis (ITBM, 2014), Dari Cinta kepada Cinta (ITBM, 2015), dan memoir perjalanan Bukan Travelog Haji di Bumi Anbia (Studio Anai Anai, 2017).


Mitos Feudal Menyekat Kemajuan?

Untuk mendapatkan maklumat terkini, ikuti kami melalui Telegram

Kuala Lumpur – Dalam tradisi sastera terlalu banyak naskhah yang ditulis dengan mengangkat imej kesaktian dan kehebatan golongan pemerintah. Tradisi ini diluar logik akal tetapi mudah difahami sebagai satu bentuk kawalan psikologi kepada golongan diperintah.

Walau bagaimanapun, kisah-kisah kesaktian ini yang didefinisikan sebagai mitos, kekal menyelubungi masyarakat, malah dalam konteks bangsa Melayu mitos masih tebal sehingga menyekat kemajuan bangsa walaupun sesudah negara merdeka.

Itulah kesimpulan yang boleh dibuat dalam “Wacana Mitos-mitos dalam Sastera: Ke Mana Kita Dibawa?” yang dianjurkan oleh Perkhidmatan Perpustakaan Bahasa Melayu (NLB), Singapura sempena Read Fest, pada 14 Julai jam 8.00 malam. Perbincangan ini berdasarkan buku adikarya Syed Hussein Alatas, Mitos Peribumi Malas.

Menemukan dua panel, Dr. Azhar Ibrahim Alwee dari Universiti Nasional Singapura dan Dr. Mohd Faizal Musa dari Universiti Kebangsaan Malaysia, wacana itu memperjelas mitos yang dicipta bagi mempertahan kepentingan kumpulan tertentu, seharusnya diberikan perhatian.

Azhar berkata, mitos memang melingkari kehidupan umat manusia dan dalam konteks Nusantara, ciptaanya tertuju kepada orang Melayu. Selain boleh ditemui dalam naskhah sastera klasik, ia juga dihujahkan oleh golongan orientalis dalam usaha mereka merendahkan anak watan bagi menghalalkan penjajahan.

“Selain mengangkat citra kesakralan pemerintah, mitos penjajah zaman kolonial menghujahkan mengenai orang Melayu atau peribumi itu malas. Mereka ini akan punah dan akan dikuasai kelompok bangsa yang lebih rajin, seperti Cina dan Arab, malah wujud mitos mengenai superiority bangsa kulit putih.

“Pada zaman moden ini, walaupun sebahagian mitos itu pudar tetapi wujud pula mitos baharu, misalnya keterpilihan gender, bangsa dan kebagusan satu-satu sistem ekonomi,” katanya.

Azhar berkata, mitos mengenai kekebalan atau kehebatan golongan feudal yang kerap ditemukan dalam naskhah klasik bagaimanapun masih lagi boleh ditemui dalam sastera generasi muda dan hal ini agak mengecewakan.

“Mitos sebegini biasa ditemui dalam sastera haluan kanan, tetapi sebagai pensyarah yang mengajar di universiti saya juga menemuinya dalam karya generasi muda. Walaupun mereka ini golongan yang banyak membaca dan berfikiran jauh lebih kritis tetapi mereka masih berada dalam lingkungan ideologi yang lama,” katanya.

Sementara itu, Mohd Faizal berkata, mitos feudalisme bukan hanya mencengkam orang Melayu tetapi juga bangsa Jepun dan Inggeris. Walau bagaimanapun, dalam hal itu, terdapat perbezaan dengan bangsa Melayu kerana pemerintah Jepun dan Inggeris dilihat lebih bijak dan mendengar kata.

“Mitos feudalisme tebal dalam kalangan orang Melayu sehingga mereka tidak boleh bergerak ke hadapan dan hal ini bukan terhad terhadap raja-raja sahaja tetapi juga orang politik. Feudal juga dilihat wujud pada lapisan pahlawan, pelaksana golongan bangsawan dan juga agamawan yang menjadi benteng feudalisme.

“Walaupun negara sudah merdeka, psikologi feudal ini masih kuat dalam golongan orang Melayu sehinggakan mereka tidak berani bangkit bertanya,” katanya.


Suara Protes Penggiat Puisi

“Selang semesta, Parlimen Puisi sudah buka. Kawan-kawan kita setiakawan untuk #Lawan, tak kira dari bucu katil atau di lapangan. Sedia untuk angkat puisi dan tunjuk perasaan dengan #PuisiDarurat. Nyalakan api revolusi meski dari bilik tidur!” Itulah bait-bait yang banyak berlegar dalam internet, memanggil para penggiat puisi untuk turut serta dalam gerakan Puisi Darurat.

Puisi protes, puisi yang menggambarkan rasa melawan, defensif dan agresif seorang penulis disuarakan dengan penuh emosi dan perasaan. Rata-rata masyarakat tempatan di serata negara bersama-sama menyemarakkan suasana menyuarakan pemikiran dan perasaan yang terpendam dek tekanan sosial, ekonomi, politik dan pandemik melalui puisi dan sajak.

Walaupun dunia semasa sedang bergelut dengan serangan pandemik, komuniti peminat puisi tempatan tidak menjadikan hal itu sebagai halangan untuk berkumpul dan berkongsi tulisan. Pada 17 Julai 2021 (Sabtu), gerakan yang disertai oleh lebih daripada 700 pengguna media sosial Twitter dan Facebook (setakat jam 10.00 malam) telah memulakan inisiatif mereka pada jam 3.00 petang. Para pengguna yang terlibat membuat hantaran dengan tanda pagar #PuisiDarurat.

Hantaran-hantaran diseragamkan namun bersifat terbuka dan terdiri daripada pelbagai variasi penulisan puisi, pantun, gurindam, deklamasi sajak, dan pelbagai lagi hantaran yang berkaitan, menepati objektif gerakan. Acara sastera ini dianjurkan oleh Bilik Penyair, sebuah rumah puisi tempatan dan Gerak Malaysia, badan organisasi belia untuk kemanusiaan. Kedua-dua platform ini juga mengumpulkan kumpulan suara dan hantaran awam untuk #PuisiDarurat di laman Twitter dan Facebook mereka.

Selain puisi baharu dan rekaan sendiri oleh para peserta, karya penulis lain turut sama dijadikan bahan. Puisi langka Wiji Thukul, “Peringatan” ditampilkan, selain perkongsian semula beberapa puisi Usman Awang (“Jiwa Hamba”, “Karya”), T. Alias Taib (“Di Parlimen”), Salmi Manja (“Untuk Umat Manusia”), dan puisi kontemporari. Faisal Tehrani di Twitternya turut mengongsi sajak berjudul “Puisi Tak Beri Kamu Makan”.

Figura yang turun memeriahkan, antaranya termasuk Karim Mohd, Aliff Awan, Zikri Rahman, Zoul Yazix, Edry Faizal, A. Muziru Idham, Puteri N. Balqis, Nana, Jack Malik, Petak Daud, Fazallah Pit, Za’im Yusoff, Fahmi Mustaffa, Dinie Fadil, Ivvy Valerie, Karl Agan, Wafa Awla, Taufiq Roslan, dan Lutfi Ishak (sekadar menyebut beberapa nama).

Antara hantaran yang dilihat mendapat pencapaian tertinggi ialah rakaman pembacaan dan pendeklamasian sajak. Penyair dan penulis Karim Mohd membacakan dua sajak ciptaan Latiff Mohidin, iaitu “Kalau Kau Mau” dan “Permainan Gasing”.

Nana juga sempat membacakan sajaknya dan kini telah mencapai lebih daripada 1300 tontonan. Sajak kontemporari gabungan sajak konkrit yang dibaca dan diiramakan oleh Aliff Awan dan Mohd Azmen, “Sajak Mashup”, pula disaksikan oleh lebih daripada 5000 pengguna platform Twitter. Sementara itu, hantaran pembacaan Dinie Fadil bagi “Puisi Aku, Puisi Cekal”, Amirul Hisyam bagi “Pahat” karya Luthfi Ishak, Jack Malik bagi “Hanuman” karya Ramidin Zahari turut diraikan.

Puisi konkrit merupakan puisi yang banyak ditampilkan. Antaranya termasuk karya pengguna Twitter @cktanmy, Markko @kosmikecewa dan karya Fared Ayam bertajuk “Pesan (Dari Aku dan Kawan-Kawan)”. Petak Daud juga berkongsi puisi konkritnya yang bertajuk “Di Parlimen”, cerminan puisi konkrit dengan tajuk yang sama daripada T. Alias Taib.

Turut terlibat menyemarakkan suasana ialah hantaran bertulis karya penulis sendiri, termasuk Ridhwan Saidi dengan sajak “Doa Orang Susah Tak Makbul Hari Ini”, Nana dengan “Yang Lapar Jadi Lauk”, May Chong dengan “Bawang”, Iman Najaa dengan “Kawat Duri”, Ivvy Valerie dengan “Khianat” dan “Kejam”, Syakir Ahmad dengan “Celik Mata”, Epahalyahya dengan puisi konkrit “Ter-le-tak”, Halim Muhammad dengan “Lapar”, dan Jack Malik dengan “Sepetang Amerikano Kafe Mukha di Taman Tun”.

Pada malam pula dirancakkan dengan sesi Parlimen Puisi di Twitter Space @bilikpenyair. Para pemuisi, iaitu Norleha Taupik, Ali Adenan, Nana, Jack Malik, Fazrul Azril, Maliqi Malik, Izzah Dejavu, Mucky, A. Muziru, Iman Najaa, Atirah Ameer, dan Bue Hasnul membaca puisi protes pilihan.


Karya Definitif COVID-19 Ambil Masa

Untuk mendapatkan maklumat terkini, ikuti kami melalui Telegram

Shah Alam – Benarkah hanya pengarang yang melalui zaman sengsara dan derita mampu menghasilkan naskhah yang baik? Misalnya, dua buah karya besar Sasterawan Negara A. Samad Said, Salina, merakamkan kehidupan di Singapura pada masa perang, manakala Hujan Pagi pula merakamkan kecelaruan perjuangan media.

Atau sebenarnya, sastera itu perakam setiap pelosok cabaran hidup, tidak mengira musim derita atau bahagia?

Bagi sekumpulan panel dalam wacana sempena Hadiah Sastera Selangor (HSS) 2020, Cerita Zaman Derita: Sastera Perakam Cabaran Hidup anjuran Media Selangor di Twitter Space, 18 Julai 2021 (Ahad) jam 9.00 malam menyifatkan istilah musim derita itu terlalu peribadi dan tidak semestinya dirasai oleh semua umat manusia sebagai syarat utama untuk melahirkan karya yang baik. Sebaliknya, derita itu mungkin bersifat peribadi pengarang itu sendiri.

Wacana yang dikendalikan oleh Khairulnizam Bakeri menemukan Ketua Juri HSS 2020, Dr. Mohd Faizal Musa; Juri HSS 2019, Wan Nor Azriq; pemenang HSS 2017, Iman Daniel; dan Pegawai Dasar Menteri Besar Selangor, Ammar Gazali.

Bagi Mohd Faizal, antara pengarang yang diminatinya ialah Ishak Haji Muhammad atau Pak Sako yang merakamkan pengalaman dan sudut pandangnya ketika dalam tahanan ISA di Batu Gajah menerusi sebuah novel yang diterbitkan pada tahun 1966.

Tegasnya, naskhah itu, Yang Miskin dan Yang Mewah tidak banyak diperkatakan dan hal ini membuktikan adakala sejarah tidak semestinya tentang perkara besar tetapi boleh juga menjadi satu hal yang besar kepada pengarang berkenaan.

Mohd Faizal berkata, ketika ini sewaktu dunia berhadapan dengan pandemik COVID-19, pembaca belum menemukan karya yang merakamkannya tetapi hal itu bukanlah membawa tanda yang tidak baik, sebaliknya penghasilan karya berkaitan juga memerlukan masa.

“Saya fikir, hanya sesudah kita mengharungi wabak ini, barulah karya berkaitan akan lahir dan akan meninjau pelbagai sudut. Saya rasa perkara ini penting dan saya juga tidak fikir ia akan lahir di Barat, sebaliknya mungkin akan lahir dari rantau sebelah sini, Asia Tenggara,” katanya.

Wan Nor Azriq melahirkan pandangan senada apabila menyebut, sesebuah karya itu boleh saja tampil dari pelbagai sudut dan juga tidak mungkin membabitkan secara keseluruhannya peribadi pengarang.

“Sejarah memberi kesan kepada semua orang. Musim Covid ini mungkin ada karya yang muncul. Kita kerap menemukan puisi tetapi novel mungkin belum ada dan hal ini tidaklah perlu lahir sekarang.

“Ia mungkin akan ambil masa kerana kita masih mahu tahu apakah penghujungnya atau lebih memahami hal itu, terpulanglah pada pengarang,” katanya.

Sementara itu, Ammar berkata, HSS ialah idea daripada Menteri Besar Selangor, YAB Dato’ Seri Amirudin Shari ketika ini sewaktu menjawat jawatan Exco Pembangunan Generasi Muda, Sukan, Kebudayaan dan Pembangunan Usahawan.

“HSS dimulakan sejak enam tahun lalu dan berkembang. Tetapi berbanding anugerah sastera peringkat negeri yang lain, kami terbuka menerima karya dari negeri lain. Kami dalam perancangan untuk menilai karya yang terbit di media lain juga untuk HSS seterusnya, selain mungkin menambah genre pengiktirafan. Justeru, kami berharap kualiti karya juga akan ditingkatkan,” katanya.


Audio Siar Langkah Segar Sebar Sastera

Kuala Lumpur – Menyedari keperluan untuk menyebarkan bahasa dan sastera melalui medium teknologi terkini, Dewan Bahasa dan Pustaka (DBP) telah menggiatkan langkah menjalinkan kerjasama dengan pelbagai pihak, terutamanya badan penyiaran. Hal ini bagi memastikan rantaian produk daripada sumber sastera dalam pelbagai bentuk persembahan dapat disiarkan kepada masyarakat, selain relevan dengan perkembangan semasa.

Audio siar (podcast) merupakan satu kaedah penerbitan secara audio melalui aplikasi pintar dalam bentuk digital yang boleh didengari secara strim bagi penyebaran maklumat kepada masyarakat di Malaysia. SYOK merupakan salah satu jenama audio siar yang menyiarkan pelbagai siri audio siar melalui aplikasi SYOK dan dihasilkan di bawah jenama Syokcast Astro Radio.

Langkah ini sebenarnya telah mula dirintis pada tahun 2020 melalui Bahagian Promosi dan Pengiktirafan yang menerbitkan enam siri audio siar cerita hikayat dan cerita rakyat, iaitu Hikayat Hang Tuah, Hikayat Merong Mahawangsa, Hikayat Awang Sulung Merah Muda, Hikayat Malim Deman, Cerita Pak Pandir, dan Cerita Pak Kaduk melalui jenama Hikayat Gegar Pagi. Bagi menerbitkan cerita hikayat dan cerita rakyat dalam bentuk audio siar, pihak DBP telah bereksperimentasi dengan teks asal dan memberikan persembahan dalam bentuk perbualan santai dengan penyampai Radio Gegar, iaitu Mek Zura dan Shah. Persembahannya mesra pendengar dan tidak terlalu panjang. Penyampai siri cerita hikayat dan cerita rakyat ini ialah Musasliza Mustan Shir dan Nur Liyana Aqilah Zulkefli, perancang bahasa di DBP.

Sambutan baik daripada pendengar membuka langkah kepada DBP dan Syokcast Astro Radio untuk menjalinkan satu lagi kerjasama yang unik, iaitu penerbitan siri audio siar Belang Harimau Besi. Penghasilan tujuh siri audio siar Belang Harimau Besi menyaksikan penglibatan Angkatan Tentera Malaysia (ATM) yang diketuai oleh Mejar Meor Al-Azfar Meor Ahmad dan dibantu oleh Lily Haslina Nasir serta Rosie Haslinda Nasir. Rakaman ini berkonsepkan rakaman audio babak penting daripada buku Somalia Belang Harimau Besi. Buku yang ditulis oleh Mejar Jeneral Datuk Haji Mohd Halim Khalid ini mendokumentasikan kisah benar perjuangan Malaysia Batallion 1 (MALBATT 1) di Bakara Market, Mogadishu, Somalia.

Bagi tahun 2021, DBP telah meneruskan kerjasama dengan Syokcast Astro Radio dengan penerbitan 10 siri audio siar Gambaran Syurga. Siri ini bersumberkan buku Gambaran Syurga Menurut Fakhr al-Din al-Razi yang disusun oleh Dr. Mohd Manawi Mohd Akib. Tuan Haji Mohd Salahuddin, Ketua Bahagian Promosi dan Pengiktirafan DBP telah bertindak selaku pennyampai dalam siri audio siar kali ini dan dibantu oleh dua orang bakat kanak-kanak, iaitu Nor Hasanah Nisa’ Nahar dan Muhammad Athif Mohd Azman. Siri pertama audio siar ini telah dimuat naik di aplikasi SYOK pada 16 Julai 2021 dan boleh dilayari dengan cara memuat naik aplikasi SYOK secara percuma di Google Play Store, Apple Apps Store dan Huawei Apps Gallery. Selain itu, anda juga boleh mendengar siri audio siar ini melalui pautan ini.

Beli buku Gambaran Syurga Menurut Fakhr al-Din al-Razi di sini.


Remaja Perlu Ada Ilmu Penulisan

Untuk mendapatkan maklumat terkini, ikuti kami melalui Telegram

Kuala Lumpur – Majlis Penutupan Program “Saya Remaja Malaysia“ telah berlangsung pada pukul 2.30 petang tadi di Balai Budaya Tun Syed Nasir, Wisma DBP. Majlis ini telah disempurnakan oleh  YBrs. Tuan Haji Mohd. Salahuddin Datuk Paduka Mohamed, iaitu Pengarah Jabatan Pengembangan Bahasa dan Sastera, Dewan Bahasa dan Pustaka.

Program “Saya Remaja Malaysia“ merupakan aktiviti kebahasaan yang dianjurkan oleh Dewan Bahasa dan Pustaka melalui Bahagian Pengembangan Kesusasteraan Kanak-kanak dan Remaja dan Nu Ideaktiv Sdn. Bhd. (Majalah Remaja). Program ini telah dilaksanakan ke sekolah-sekolah terpilih di Malaysia yang bertujuan untuk memperkasakan penggunaan dan penguasaan bahasa Melayu dalam kalangan remaja.

Dalam majlis tersebut, beliau menyampaikan ucapan penghargaan DBP kepada Nu Ideaktif Sdn. Bhd. atas usahanya memartabatkan bahasa Melayu khususnya dalam kalangan remaja.

DBP sentiasa menyokong penuh apa-apa usaha dan aktiviti pengembangan bahasa kebangsaan yang dikelolakan oleh apa-apa persatuan atau organisasi. Program menulis esei dan pengucapan awam yang dibuka kepada remaja Malaysia ini dapat memupuk kesedaran anak-anak remaja dalam usaha mengangkat bahasa ibunda kita dan seterusnya dapat membina jati diri remaja ke arah mencintai bahasa Melayu.

Menurutnya lagi, untuk menulis seseorang itu perlu ada ilmu. Oleh itu, remaja perlu mempunyai teknik dan panduan penulisan. Manakala pertandingan pengucapan awam pula dapat memahirkan remaja untuk menggunakan bahasa yang baik ketika berkomunikasi. Melalui pertandingan ini juga, para remaja dapat dilatih menggunakan bahasa yang baik.

Katanya lagi, Nu Ideaktif Sdn. Bhd. dan DBP merupakan platform yang bagus untuk memartabatkan bahasa Melayu dalam kalangan remaja, yang seterusnya akan menjadi tonggak pembinaan negara bangsa.

Syabas dan tahniah atas daya usaha dan komitmen yang tinggi oleh semua peserta dan juga tahniah kepada semua pemenang Pertandingan Esei “Saya Remaja Malaysia“ dan Pertandingan Pengucapan Awam “Saya Remaja Malaysia“.

Sementara itu, Encik Mohd Fiezreen Ahmad, iaitu Editor Pengurusan Majalah Remaja turut menyampaikan ucapan alu-aluan dalam majlis tersebut. Menurutnya, program ini merupakan inisiatif Nu Ideaktif Sdn. Bhd. untuk turut sama dengan DBP bagi memperkasakan bahasa Melayu dalam kalangan remaja.

Semoga semakin banyak remaja Malaysia yang mencintai bahasa Melayu. Kita juga telah mengadakan kempen jerayawara, slot kuiz bahasa dan kuiz peribahasa dalam usaha memperkasakan remaja ke universiti. Menerusi program ini, penyertaan dalam kalangan remaja Malaysia amat menggalakkan. Saya berharap agar kempen “Saya Remaja Malaysia“ terus diadakan pada tahun-tahun akan datang.


Sumbangan Besar Ungku Aziz dalam Bahasa dan Sastera

Kuala Lumpur – Profesor Diraja Dr. Ungku Aziz bin Ungku Abdul Hamid bukan sahaja tokoh yang disegani dalam bidang pendidikan dan ekonomi, bahkan kewibawaannya menyerlah sebagai pencetus idea penubuhan badan ekonomi, institusi dan badan bahasa. Kegigihan beliau sebagai Naib Canselor ke-2 Universiti Malaya (UM) dalam menerajui dan mengembangkan keintelektualan dunia akademik yang bertunjangkan bahasa Melayu, wajar diteladani.

Latar belakang beliau daripada keturunan bangsawan amat menyerlahkan daya karismatik dan kebijaksanaan yang sangat terkehadapan, malah beliau mempunyai daya kekuatan sebagai perunding yang dihormati. Aura perundingan yang dimiliki, digunakan sebaik-baiknya untuk mengembangkan keintelektualan dunia akademik tempatan ketika proses transisi dunia akademik pascamerdeka.

“Dahulu sebelum merdeka, negara kita terikut-ikut dengan kehendak penjajah. Tetapi setelah merdeka, Ungku Aziz sangat prihatin dan mengikut dasar keaslian negara yang menitikberatkan setiap pelajaran perlu diajar dalam bahasa Melayu. Beliau juga tidak mengamalkan sistem meritokrasi bahkan sering menerajui pembangunan negara dalam aspek pendidikan. Justeru, pencapaian pelajar dan pembinaan bangsa yang maju dapat dikecapi oleh setiap rakyat tanpa mengira miskin atau kaya,” jelas Ybhg. Kapten Dato’ Profesor Emeritus Dr. Hashim Yaacob, Mantan Timbalan Naib Canselor Universiti Malaya ke-8.

Keunikan Ungku Aziz begitu luar biasa kerana mempunyai ciri-ciri kepimpinan yang unik. Beliau seorang pemikir yang sangat mengambil berat tentang kehidupan masyarakat. Justeru, pelbagai strategi dan lontaran idea diatur untuk membantu rakyat dalam usaha menikmati agihan kekayaan negara.

Ungku Aziz juga merupakan tenaga penggerak utama Kongres Bahasa dan Persuratan Melayu Ketiga, pada tahun 1956. Pembabitan aktif dalam kongres ini menjadi antara asas terlantiknya beliau sebagai Pengarah pertama Dewan Bahasa dan Pustaka (DBP). Tambahan pula pada ketika itu, jawatan Ketua Pengarah DBP belum wujud. Meskipun hanya setahun menyandang jawatan sebagai Pengarah DBP, namun asas hala tuju DBP cetusan beliau kemudiannya digerakkan oleh Tun Syed Nasir Syed Ismail sebagai Pengarah kedua DBP.

Semangat bahasa dan sastera yang sentiasa terpugar dalam diri beliau sepanjang menjadi Pengarah DBP telah dibawa masuk ke dalam UM, lalu bertindak memartabatkan bahasa kebangsaan dengan mewajibkan setiap pengajaran subjek di UM perlu diajar dalam bahasa Melayu, kecuali bagi subjek tertentu, khususnya bidang perubatan. Pun demikian, pelbagai usaha digerakkan sehingga DBP akhirnya menterjemahkan setiap terminologi perubatan ke dalam bahasa Melayu. Kejituan semangat Kebangsaan beliau juga amat terserlah dan terpancar sehingga bahasa Melayu menjadi bahasa pengantar di UM pacsamerdeka.

Pada tahun 1978, beliau turut mengilhamkan Rancangan Penulisan Kreatif dan Deskriptif (RPKD) di Fakulti Sastera UM, bersama-sama dengan Profesor Abu Bakar Hamid sebagai penyelarasnya. Cetusan ilham itu timbul daripada kesedaran beliau tentang peri pentingnya penulisan sebagai kemahiran bagi mahasiswa. Hal ini sejajar dengan usaha kerajaan dalam usaha meningkatkan penggunaan bahasa Melayu dalam pendidikan tinggi negara.

Beliau juga antara tokoh penting yang tidak menyetujui pelaksanaan Program Pengajaran Sains dan Matematik dalam Bahasa Inggeris (PPSMI) 2003. Beliau berpendapat, penguasaan bahasa Inggeris perlu ditingkatkan melalui pengajaran dan pembelajaran dalam bahasa Inggeris itu sendiri. Ketegasan sikap dan pendirian yang jelas ini menjadikan beliau tokoh yang disegani dan dikenangi hingga kini.

Minat dan sokongan beliau terhadap aktiviti bahasa, sastera dan budaya juga tidak dapat dinafikan. Hal ini dapat dibuktikan melalui rakaman foto selepas persembahan wayang kulit yang dimainkan oleh Hashim Yaacob pada suatu ketika dahulu. Bahkan semasa  Hasim Yaacob menjadi Naib Canselor UM ke-8, Ungku Aziz juga ada meletakkan wayang kulit dalam Muzium Seni Asia untuk menyemarakkan lagi pusat kebudayaan itu dalam usaha menghargai warisan negara.

Program Canai Bahasa dan Sastera ini telah berlangsung di Studio Siaran langsung Media Sosial DBP pada 19 Julai jam 10.00 pagi. Perkongsian pengalaman bersama Ungku Aziz oleh Hashim Yaacob ini telah memancing minat penonton dan moderatornya, Abdul Ghani Abu.

Program perbincangan ini boleh ditonton di sini. Beli buku biografi Riwayat Ungku Aziz di sini.


Tiada Pemenang Utama HSS 2020

Untuk mendapatkan maklumat terkini, ikuti kami melalui Telegram

Shah Alam – Hadiah Sastera Selangor (HSS) 2020 membawa kejutan apabila para juri bersepakat untuk tidak memilih pemenang utama bagi semua kategori, iaitu sajak, cerpen dan esei. Faizal Tehrani selaku Ketua Juri HSS, berkongsi ulasan pemilihan karya pertandingan dan berasa kesal kerana mutu perkembangan karya dari tahun ke tahun merosot pada tahun ini. Ujarnya, “Keremajaan karya menenggelamkan kedewasaan, seakan-akan penyertaan penulis mengarang pada peringkat sekolah.”

Anugerah sastera yang ditunggu-tunggu oleh penulis tanah air, Majlis Anugerah Hadiah Sastera Selangor telah disiarkan secara langsung di Facebook Media Selangor pada 20 Julai jam 9.00 malam. Hadiah sastera ini merupakan satu-satunya pertandingan sastera peringkat negeri yang membuka penyertaan karya dari seluruh negara.

Menteri Besar Selangor, YAB Dato’ Seri Amirudin Shari mengharapkan Hadiah Sastera Selangor (HSS) yang terbit daripada ideanya enam tahun lalu dapat diteruskan dan menjadi wadah dalam meningkatkan mutu penulisan para penulis dari tahun ke tahun. Tambahnya, HSS akan menjalinkan kerjasama strategik dengan Dewan Bahasa dan Pustaka untuk tahun hadapan. Beliau juga berharap agar perancangan mengadakan “kursus kepakaran” (masterclass) penulisan dapat dilaksanakan bagi meningkatkan kualiti karya penulis.

Majlis anugerah kali ini meraikan 11 orang pemenang hadiah penghargaan. Para pemenang termasuk Farahin Wahid, Md. Fariq Khir, Jaya Ramba, Ghazali Saiful, Jaymani Sevanathan, Daniyal Kadir, Nazreen Coklat, Jed Stellarose, Jack Malik, dan Siti Alimah. Jack Stellarose pernah memenangi hadiah utama kategori sajak HSS pada tahun 2018, manakala Nazreen Coklat menerima hadiah penghargaan berturut-turut dalam kategori esei HSS dari tahun 2018.

Para penulis merakamkan ucapan penghargaan kepada HSS dan Kerajaan Negeri Selangor yang menyediakan platform membolehkan bakat penulis dikembangkan sekali gus menonjolkan gagasan kreatif mereka.

Tonton Hadiah Sastera Selangor 2020 di sini.


Hakikat Bahasa

Bahasa bukan sekadar deretan bunyi-bunyi
yang terbit daripada artikulasi
Bahasa bukan sekadar deretan aksara
yang ternukil mewakili suara
Bahasa buka sekadar yang tertanggap oleh indera
oleh telinga dan oleh mata.

Bahasa
sesungguhnya cerminan akal budi
pancaran diri dan pekerti
asas jati diri
paksi makna diri.

Bahasa
juzuk diri yang hakiki
ternurani pada akal yang rohani
tika roh pada jasad belum bersemadi
menjadi pengantara Khaliq dan makhluk berkomunikasi
tentang ketuhanan Tuhan anak adam bersaksi:
Alastu birabbikum; qalu bala syahidna.

Maka itu
usahlah dipersempit gagasan bahasa
pada lambang-lambang yang arbitrari.
Usahlah diperkecil daerah selidiknya
pada yang tampak di zahir diri.
Usahlah dipinggirkan di dunia sepi
tika membangun ekonomi
tika melonjakkan martabat diri
tika membina acuan madan dan hadhari.
Usah dibiarkan bahasa kita hanyut mencari nasibnya sendiri
dirempuh tsunami globalisasi
tersirna dalam kealpaan sendiri
dek terkesima dalam mencari tamadun mithali
hingga lupa akan sejarah gemilangnya sejak zaman bahari
lupa akan tamadun yang telah bersemi
dalam wacanan bahasa Melayu yang alami
dengan barisan pujangga bestari –
Hamzah Fansuri, Nuruddin al-Raniri, Abdul Rauf al-Singkili
Syamsuddin al-Sumaterani
Syeikh Abdul Samad al-Banjari, Syeikh Daud Fatani,
Raja Ali Haji
dan warisnya hingga kini.

Marilah kita lestarikan
sendi tamadun dan akal budi bangsa
anugerah Allah Rabbulalamin
dalam membina jati diri
dalam membina kekuatan peribadi
dalam membina harga diri.

Puisi ini merupakan antara 55 puisi yang terhimpun dalam kumpulan puisi Mencari Makna Diri.


Kayu Ukur Cerpen Layak Diterbitkan

Sebagai penulis pemula, tentunya akan wujud seribu satu kebimbangan dan ketakutan yang bermain-main di fikiran ketika mahu menukang sebuah cerpen. Antara yang menjadi kerisauan termasuklah, adakah cerpen yang dihasilkan itu menepati ciri-ciri sebuah cerpen yang baik dan layak untuk diterbitkan? Apakah yang dikatakan sebuah cerpen yang baik? Bagaimanakah seorang editor menilai sesebuah karya sehingga membolehkan karya itu diterbitkan?

Justeru, bagi menjawab persoalan ini, Secangkir Kopi Jam Sepuluh yang disiarkan pada Sabtu, 10 Julai 2021 meneroka dan mengupas isu ini sebagai panduan. Dengan judul tajuk “Tip Cerpen Pasti Terbit”, dalam episod pertama musim keempat ini, Secangkir Kopi Jam Sepuluh memperkenal konsep baharu, iaitu dengan mengajak penonton untuk mula mengaplikasi ilmu penulisan, panduan dan teknik gaya bahasa yang telah dikutip dalam siaran yang lalu menerusi penulisan cerpen.

Satu lagi kelainan yang ditonjolkan dalam musim keempat ini ialah, menampilkan seorang tetamu panel yang berpengalaman luas dalam bidang editorial, iaitu Rozninah Abd. Azib. Memulakan kerjayanya sebagai pelukis di Bahagian Reka Bentuk di Dewan Bahasa dan Pustaka (DBP) pada tahun 1985, Rozninah yang ditugaskan di Bahagian Majalah telah pun menangani majalah Dewan Sastera selama 15 tahun. Antara karya nama-nama besar yang beliau tangani sepanjang perkhidmatan termasuk Fatimah Busu, Sasterawan Negara Dato’ Baha Zain dan Sasterawan Negara Shahnon Ahmad.

Nisah Haron memulakan perbincangan dengan memperkenal maksud eceran. Eceran ialah perkataan terbitan daripada ecer yang bermaksud runcit. Cerpen eceran ialah cerpen yang diterbitkan oleh media cetak dan tersiar dalam majalah dan akhbar. Nisah menyarankan untuk membaca cerpen-cerpen yang telah terbit di media cetak sebagai langkah permulaan bagi menulis cerpen. Calon penulis juga perlu mengenali rumah penerbitan dan mengetahui konsep atau tema sesebuah majalah atau akhbar melalui pembacaan karya yang telah diterbitkan enam bulan ke belakang.

Seorang penulis yang baik seboleh-bolehnya akan memudahkan tugas seorang editor dengan meminimumkan kesalahan dari sudut tatabahasa dan ejaan. Dari sudut teknikal pula, penulis wajar mengetahui ruang halaman yang disediakan, jenis dan saiz tulisan serta saiz langkau yang diterima. Misalnya untuk Dewan Sastera, format tulisan hendaklah dalam fon Arial, bersaiz 12 dan langkau dua baris.

“Patuhi tarikh akhir, jangan semberono menghantar karya tanpa tujuan. Setiap cerpen yang saya tulis saya sudah pastikan di mana saya mahu hantar,” tegas beliau.

Menurutnya lagi, penulisan cerpen yang baik ialah penulisan yang mengandungi tiga perkara, iaitu manusia, peristiwa dan pemikiran. Penulislah yang mengawal ketiga-tiga unsur ini. Ada bahagian tertentu yang dibantu oleh editor untuk menambah nilai sesebuah karya. Namun, dalam hal pemikiran, ia berada di luar batas tugas seorang editor. Penulis cerpen yang baik berjaya membawa watak-wataknya dalam menangani satu-satu isu yang dibawakan. Hasilnya, pembaca dapat menghayati dan berfikir tentang maksud isu yang ingin disampaikan. Inilah yang dikatakan kematangan pemikiran yang terbias dalam penulisan.

Kenyataan itu mendapat sokongan Rozninah Abd. Azib. Katanya, “Setiap cerpen yang sampai ke meja akan saya baca secara cepat atau speed reading. Pertamanya, saya akan lihat isu yang dibawa dalam cerpen. Keduanya, perihal idea dan pemikiran, saya akan menilai komentar dan kritikannya, adakah ia menarik? Ketiga, saya akan lihat dari segi teknik dan gaya bahasa. Setelah itu, saya akan tempatkan cerpen itu mengikut kategori fail, iaitu Fail Sedia Terbit, Fail Lihat Semula dan Fail Tolak.”

Rozninah juga menyeru kepada para editor supaya tidak hanya menilai luaran cerpen dengan hanya melihat jumlah halaman panjang atau pendek tanpa membacanya. “Jangan fikir cerpen yang pendek, isinya cetek. Jika halaman itu panjang, mungkin boleh dijadikan dua atau tiga cerpen. Apa-apa pun berbincanglah dahulu dengan penulis,” katanya.

Seorang penulis mempunyai peluang berkarya yang luas jika penulis itu bijak merancang penulisannya. DBP menyediakan lapan majalah yang boleh diterokai oleh penulis untuk menyiarkan cerpen. Antaranya termasuklah majalah Dewan Sastera, Dewan Bahasa, Pelita Bahasa, Dewan Siswa (yang menyediakan dua ruangan cerpen, iaitu Cerpen Daripada Siswa dan Cerpen Untuk Siswa), Dewan Budaya, Dewan Tamadun Islam, dan Tunas Cipta.

Pada zaman kini, ada banyak kemudahan dan pilihan bagi penulis untuk menerbitkan cerpen sendiri menerusi swaterbit. Namun, amat disyorkan untuk menghantar karya ke media cetak arus perdana sebagai langkah permulaan. Hal yang demikian penting oleh sebab kredibiliti dan prestij yang dimiliki oleh platform tersebut. Karya yang tersiar sudah pastinya teruji dan terbukti baik dan bagus.

Untuk menonton “Tip Cerpen Pasti Terbit” boleh tekan pautan ini.

Pelayar juga boleh terus ke halaman Secangkir Kopi Jam Sepuluh di Facebook untuk menonton episod-episod terdahulu.


Syairan Adab Bahasa

Untuk mendapatkan maklumat terkini, ikuti kami melalui Telegram

Salam bahasa bermula kata,
Bersyairan pesan mahu dicuba,
Adab Bahasa syair tajuknya,
Dengarkanlah saudara moga ada faedahnya.

Mengguna dengan landasan manusiawi,
Itulah panduan utama harus kita akui,
Dengan bahasa kita menjiwai,
Perhubungan manusia terjalin insani.

Melafaz dengan senonoh harus dipasti,
Tanpa melucah tanpa meludahi,
Hindarkan seranah himpunan maki,
Itulah punca banyak yang terlukai.

Menyusun kata dengan akal budi,
Jadikan bahasa terhimpun segala ilmi,
Dengan ilham dan kesadaran membumi,
Terbangun masyarakat yang menyantuni.

Mengatur istilah tanpa sikap mencerobohi,
Berbahasa bukan dengan bernafsu-nafsi,
Gurau dan senda pandai dibatasi,
Bukan sesenang bicara sampai menderai.

Mengelak keganasan bahasa sama dijauhi,
Baik ungkapan dan perbuatan pasti,
Seperti ugutan samsengan yang mengganasi,
Bayangkan sendiri kalau kita pula dianiayai.

Menyampai dengan tidak menghina mengaibi,
Itulah adab yang kita sudah diajari,
Baik yang miskin kaya, rendah dan tinggi,
Intinya berbahasa mengendah nan beradili.

Membahasa dengan tidak mengangkuh diri,
Baik dalam kata mahupun tulisan sendiri,
Usahlah fikir kita saja yang benar dan murni,
Mana yang terlebih cepat kita teguri dan sedari.

Melantun kias perumpamaan dengan berhati,
Kerana tujuan mencapai tafsir maknawi,
Tetapi bukan bermain kata untuk mengkaburi,
Kerana itu adalah jahat bagai syaitani.

Mengguna dengan bertimbang merasai,
Itulah bahasa yang molek berharmoni,
Yang mengakrabi dan mendekati,
Bukan menjauhkan atau memusuhi.

Mengetepikan bahasa yang menyumpahi dan mengkhianati,
Termasuk yang terpegun minda tertawani,
Itulah punca pikiran tak mandiri,
Akibatnya selama fikiran membuntuti.

Saudara sebahasa samalah diingati,
Soal bahasa bukan setakat berjawi berumi,
Soal bahasa pada dasarnya paling asasi,
Penyempurnaan bahasa pencerahan manusiawi.


Melestarikan Pantun sebagai Warisan Dunia

Pantun ialah warisan peradaban dan seni budaya Nusantara yang tinggi nilainya. Pantun diamalkan sekian lama dalam masyarakat rumpun Melayu. Pantun menggambarkan genius Melayu dalam tutur kata. Oleh yang demikian, pantun telah diiktiraf sebagai Warisan Melayu tidak Ketara oleh UNESCO pada 17 Disember 2020 di Paris, Perancis.

Bersempena dengan pengiktirafan ini juga, Sekretariat Dunia Melayu Dunia Islam (DMDI), Jabatan Kebudayaan dan Kesenian Negara serta agensi kerajaan negeri dan persekutuan telah mengambil inisiatif mengadakan siaran langsung webinar “Pantun Sebagai Warisan Peradaban Rumpun Melayu Nusantara” pada 21 Julai 2021 jam 10.00 pagi bersama-sama moderatornya Ezlina Alias, Pengarah Jabatan Kebudayaan dan Kesenian Negara, Melaka.

“Setelah kedatangan Islam di Nusantara, al-Quran dijadikan panduan menulis pantun dengan daya keintelektualan orang Melayu menyesuaikan suasana dengan tutur kata. Misalnya, Surah An-Nas, perhatikan kalimah akhir setiap ayatnya yang sama, iaitu ‘الناس’, betapa cantik rimanya tersusun,” ujar YBhg. Tan Sri Prof. Datuk Wira Dr. Abdul Latiff Abu Bakar selaku Pengerusi Biro Sosiobudaya, Dunia Melayu Dunia Islam.

Betapa kuat pengaruh kedatangan Islam dalam sosiobudaya Melayu sehingga para pedagang dan sesiapa sahaja yang ingin memasuki rumpun Melayu perlu berpantun. Daya keintelektualan orang Melayu terdahulu amat menyerlah kerana pantun menjadi tutur bicara yang dilazimi oleh penutur tanpa perlu pun menulisnya.

“Itulah warisan khazanah kita yang patut diajar dan dididik dalam sistem persekolahan, bukan semata-mata untuk peperiksaan, tetapi perlu dihayati,” tambah Abdul Latiff yang juga merupakan Pengerusi Majlis Penasihat Peradaban Melayu Malaysia.

Pantun juga dikenali bukan sekadar bentuk dan diksinya, malah melalui pernyataan mesejnya. Kaedah pernyataan secara lisan yang tertampil pada kandungan, ilmu, gaya bahasa, kritikan, sindiran dan jenaka, mencakupi seluruh aspek kehidupan dan tamadun masyarakat.

“Pantun memancarkan peradaban dan mewakili tasawur manusia. Demikian Islam menjentik nilai keagamaan dan peradaban dalam pemikiran masyarakat Melayu. Justeru, muncul pantun-pantun berbentuk akidah dan ibadah yang mengandungi nilai-nilai keagamaan. Pantun dan rangkapnya juga menggambarkan retorik orang Melayu. Gaya hiperbola dan rima yang mengandungi bunyi-bunyian indah merupakan pengucapan yang tinggi nilai estetikanya,” jelas YBhg. Prof. Datuk Seri Dr. Hj. Awang Sariyan, Pengerusi Lembaga Pengelola Dewan Bahasa dan Pustaka.

Antara contoh pantun yang mengandungi nilai adab, budi dan unsur hiperbola ialah:

Burung serindit terbang melayang,
           Berhenti hinggap di ranting mati;
Bukan ringgit dipandang orang,
          Tetapi memandang bahasa dan budi.

 Rumah kecil tiang seribu,
          Rumah besar tiang sebatang;
Sewaktu kecil ditimang ibu,
          Sudah besar ditatang gelombang.

Awang Sariyan juga sempat membacakan pantun ciptaannya sendiri yang mengandungi unsur tasawur terhadap nilai keagamaan:

Intan permata penghias mahkota,
          Dibawa orang ke Inderagiri;
Cercaan di dunia hanya sementara,
          Di mizan Allah hakikatnya terbukti.

Sementara itu, YBhg. Associates Proffesor Dato’ Perdana Dr. H. Abd. Malek, M. Pd selaku Pengerusi Biro Sosio Budaya DMDI Provinsi Kepulauan Riau Indonesia pula mengupas tentang sejarah penulisan pantun dan ontologi estetika Melayu.

Terang beliau, “Penulis pertama yang telah menerbitkan buku kumpulan pantun ialah Haji Ibrahim, iaitu seorang penulis Kesultanan Riau-Lingga yang seangkatan dengan Raja Ali Haji. Haji Ibrahim juga merupakan orang pertama yang menulis estimologi bahasa Melayu. Daya pikat yang terkandung dalam pantun mempunyai cita rasa yang penuh kejutan tetapi sangat indah, bermakna dan bermanfaat.”

Tambahnya lagi, pantun juga berperanan sebagai penyerlah kehalusan budi. Atas dasar itu jugalah, ahli linguistik, Renward Brandstetter mengaitkan akar kata ‘tun’ sebagai teratur dan berhubung makna dengan ‘tuntun’ yang bermaksud bimbing, membimbing, mengatur dan menggerakkan. Maka dengan itu, sastera khasnya pantun berperanan menyatakan hasrat, semangat dan tanggungjawab untuk mengekalkan budi yang dapat diwujudkan menjadi peneguh serta pengubah jati diri dan karakter bangsa.

“Jika pantun memenuhi syarat ontologi estetika Melayu iaitu ‘Seri Pantai’ (keindahan zahiriah, duniawi 4-6 kata dalam satu baris) dan ‘Seri Gunung’ (keindahan batiniah, Ilahiah yang sesuai dengan ajaran Tuhan) maka ia layak dipanggil ‘Sadu Perdana’ (sungguh bermakna) dan boleh diberikan tujuh laksana (tujuh bintang),” jelas Abd. Malek.

Beliau juga menampilkan pengamalan pantun di kepulauan Riau yang menjadi komunikasi harian dalam media, acara adat istiadat, permainan kanak-kanak, kesenian dan lagu Melayu, selain siaran radio, televisyen serta teater tradisional.

Pada akhir webinar, para panel menyimpulkan peri pentingnya peranan kerajaan bagi memastikan kelestarian pemerkasaan pantun dalam rumpun Melayu. Pesta pantun misalnya, perlu diangkat dengan nilai hadiah yang tinggi kerana inilah warisan kebudayaan negara bersama. Sokongan pemimpin sangat penting demi memastikan warisan budaya ini dipandang tinggi di mata masyarakat.

Siaran ulangan webinar ini boleh ditonton di laman sosial media JKKN Melaka Fan Page.